**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 31 Μαρτίου 2021, ημέρα Τετάρτη και ώρα 14.30΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεώργιου Βλάχου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Αγροτικής Ανάπτυξης και Τροφίμων : «Ενσωμάτωση της Οδηγίας (ΕΕ) 2019/633 του Ευρωπαϊκού Κοινοβουλίου και του Συμβουλίου της 17ης Απριλίου 2019 σχετικά με τις αθέμιτες εμπορικές πρακτικές στις σχέσεις μεταξύ επιχειρήσεων στην αλυσίδα εφοδιασμού γεωργικών προϊόντων και τροφίμων και λοιπές διατάξεις».

Στη συνεδρίαση παρέστησαν ο Υπουργός Αγροτικής Ανάπτυξης και Τροφίμων, κ. Σπυρίδων-Παναγιώτης (Σπήλιος) Λιβανός, η Υφυπουργός Αγροτικής Ανάπτυξης και Τροφίμων, κυρία Φωτεινή Αραμπατζή, ο Υφυπουργός Αγροτικής Ανάπτυξης και Τροφίμων, κ. Ιωάννης Οικονόμου, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Δούνια Παναγιώτα (Νόνη), Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Πούλου Παναγιού (Γιώτα), Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Κομνηνάκα Μαρία, Μανωλάκου Διαμάντω, Συντυχάκης Εμμανουήλ, Αβδελάς Απόστολος, Βιλιάρδος Βασίλειος και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, καλό μεσημέρι. Σας καλωσορίζω όλους στη συνεδρίαση της Διαρκούς Επιτροπής Παραγωγής και Εμπορίου, όπου σήμερα αρχίζουμε τη συζήτηση του νομοσχεδίου του Υπουργείου Αγροτικής Ανάπτυξης και Τροφίμων, σχετικά με την Ενσωμάτωση της Οδηγίας (ΕΕ) 2019/633 του Ευρωπαϊκού Κοινοβουλίου και του Συμβουλίου της 17ης Απριλίου 2019, σχετικά με τις αθέμιτες εμπορικές πρακτικές στις σχέσεις μεταξύ επιχειρήσεων στην αλυσίδα εφοδιασμού γεωργικών προϊόντων και τροφίμων και λοιπές διατάξεις.

Έχουμε τη χαρά να έχουμε μαζί μας τον Υπουργό, κ. Σπήλιο Λιβανό και τους Υφυπουργούς, κυρία Αραμπατζή και κ. Οικονόμου, καθώς και τους συνεργάτες τους, τους οποίους και καλωσορίζουμε στη συνεδρίασή μας για μία ενδιαφέρουσα Οδηγία που ελπίζω και εύχομαι να δίνει λύσεις σε αυτόν τον ευαίσθητο τομέα των συναλλαγών, στηρίζοντας, κυρίως, τα πιο αδύναμα μέρη που η πράξη έχει αποδείξει, ότι είναι οι παραγωγοί.

Πριν δώσουμε τοN λόγο στους Εισηγητές θα ξεκινήσουμε με τα διαδικαστικά. Η πρότασή μας είναι αύριο στη 13.30΄ να έχουμε την ακρόαση φορέων και στις 16.00΄ τη συζήτηση, επί των άρθρων. Η δική μου πρόταση είναι να ολοκληρώσουμε τη συζήτηση την Παρασκευή, ή αλλιώς τη Δευτέρα. Προτείνω, όμως, για να μην ταλαιπωρηθούμε, αν θέλετε, να συμφωνήσουμε να κάνουμε τη β΄ ανάγνωση την Παρασκευή και να ολοκληρώσουμε την επεξεργασία. Έτσι κι αλλιώς, θα έχει ενδιαφέρουσα συζήτηση στην Ολομέλεια, σε επίπεδο Αρχηγών, οπότε, λίγο πολύ, όλοι θα είμαστε εδώ. Αφήνουμε, λοιπόν, ανοιχτό το θέμα της β΄ ανάγνωσης, για να το διευκρινίσουμε αργότερα.

Ωστόσο, επειδή αύριο στη 13.30΄ είναι η ακρόαση των φορέων, βεβαίως, με τηλεδιάσκεψη, να παρακαλέσω τους Εισηγητές και τους συναδέλφους που έχουν να προτείνουν φορείς, να το κάνουν πολύ σύντομα, ώστε να τους έχουμε εγγράφως στη Γραμματεία της Επιτροπής, προκειμένου να καταλήξουμε στον τελικό αριθμό και να αρχίσει η ειδοποίησή τους. Καλούμε τόσους φορείς, όσους χρειαζόμαστε. Λέμε μέχρι δέκα φορείς, αλλά μην πάμε πάλι σε πάρα πολλούς. Να καλέσουμε αυτούς που έχουν να μας πουν κάτι. Συνήθως, δεν «κόβουμε» κανέναν. Αν εκτιμήσουμε, ότι κάποιος θέλει κάτι να πει, δεν του στερούμε τη δυνατότητα να έρθει στη Βουλή, αλλά επειδή η μία συνεδρίαση θα διαδεχθεί την άλλη, δεν χρειάζονται υπερβολές ως προς τον αριθμό τους. Ετοιμάστε, λοιπόν, τις προτάσεις σας με τους προτεινόμενους φορείς.

Δεν έχουμε άλλο διαδικαστικό θέμα. Είμαστε σύμφωνοι σε όλα και ξεκινάμε το ουσιαστικό μέρος της συνεδρίασής μας.

Τον λόγο έχει ο κ. Βασιλειάδης.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Εισηγητής Πλειοψηφίας):** Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι στην Αίθουσα, αλλά και μέσω τηλεδιάσκεψης, καλώς ήρθατε στη συνεδρίαση της Επιτροπής μας. Αρχικά, επιτρέψτε μου, να πω, πως αυτή είναι η πρώτη μου εισήγηση στην Επιτροπή Παραγωγής και Εμπορίου και χαίρομαι ιδιαίτερα που αφορά σε μία νομοθετική πρωτοβουλία του Υπουργείου Αγροτικής Ανάπτυξης και Τροφίμων.

Προέρχομαι και εγώ από την Πέλλα, μία Περιφερειακή Ενότητα που πρωταγωνιστεί στην ελληνική αγροτική παραγωγή, μεγάλο μέρος της οποίας, μάλιστα, εξάγεται, αλλά και όπου ο πρωτογενής τομέας κυριαρχεί στην οικονομία της περιοχής. Όπως χαρακτηριστικά λέμε στην Πέλλα, «αν πάει καλά ο αγρότης, όλοι πάμε καλά».

Ένας από τους πολλούς κινδύνους που αντιμετωπίζουν οι παραγωγοί μας είναι οι αθέμιτες πρακτικές των αγοραστών τους και δεν αναφέρομαι φυσικά στους τελικούς καταναλωτές. Το Α΄ Μέρος του σχεδίου νόμου που συζητάμε σήμερα αφορά, ακριβώς, αυτό το θέμα, δηλαδή, την προστασία παραγωγών, μεταποιητών και εμπόρων από αθέμιτες πρακτικές.

Η Ευρωπαϊκή Επιτροπή, ήδη, από το 2013 με την «Πράσινη Βίβλο» για τις αθέμιτες εμπορικές πρακτικές στην «αλυσίδα» εφοδιασμού αναγνώρισε τις ανισορροπίες στη διαπραγματευτική ισχύ μεταξύ προμηθευτών και αγοραστών γεωργικών προϊόντων και τροφίμων. Ακολούθησαν κάποιες εκθέσεις της επιτροπής στις οποίες τονίζονται τα παρακάτω. Πρώτον, οι αθέμιτες αυτές πρακτικές μπορεί να έχουν σημαντικό αντίκτυπο στη λειτουργία της αγοράς, να αυξήσουν το κόστος των τελικών προϊόντων και, ταυτόχρονα, να περιορίσουν τα κέρδη της αδύναμης πλευράς. Δεύτερον, η εφοδιαστική «αλυσίδα» των αγροτικών προϊόντων είναι, ιδιαίτερα, ευάλωτη στις πρακτικές αυτές. Τρίτον, είναι αναγκαία η «υιοθέτηση» ενός ενιαίου ρυθμιστικού πλαισίου σε ευρωπαϊκό επίπεδο με έμφαση στην αποτελεσματική εφαρμογή του.

Παράλληλα, είκοσι κράτη-μέλη είχαν «υιοθετήσει» σε διαφορετικό βαθμό εθνικές νομοθεσίες. Η χώρα μας -και συγχωρήστε με κύριε Υπουργέ αν κάνω λάθος- δεν διαθέτει σχετικό εξειδικευμένο πλαίσιο προστασίας μέχρι σήμερα, παρά μόνο διάσπαρτες διατάξεις σε διάφορους νόμους και ένα άρθρο σε νόμο του 1914. Τι σημαίνει αυτό; Αν, για παράδειγμα, ένας έμπορος χώρας Ευρωπαϊκής Ένωσης καθυστερεί τις πληρωμές του σε έναν παραγωγό από την Πέλλα, αυτός είναι απροστάτευτος. Τον Απρίλιο του 2019, λοιπόν, το Ευρωπαϊκό Κοινοβούλιο, από κοινού, με το Συμβούλιο «υιοθετεί» την Οδηγία 633, την οποία το Υπουργείο επιθυμεί να ενσωματώσει στην ελληνική νομοθεσία με το παρόν σχέδιο νόμου. Θα ήθελα να αναφέρω, ότι η Οδηγία ψηφίστηκε με ευρεία πλειοψηφία από τις ευρωομάδες.

Η Οδηγία έχει τέσσερις στόχους. Να θέσει ένα προστατευτικό πλαίσιο για τους παραγωγούς, τους συλλόγους και τους συνεταιρισμούς, τους μεταποιητές και τους μικρότερους εμπόρους από τους, διαπραγματευτικά, ισχυρότερους συναλλασσόμενούς τους. Να αναγνωρίσει, σαφώς, και να απαγορεύσει δεκαέξι αθέμιτες πρακτικές. Να θέσει το πλαίσιο συνεργασίας και συντονισμού των αρχών των κρατών μελών για την αντιμετώπιση των περιπτώσεων αυτών και να εισάγει ένα ελάχιστο ενιαίο ευρωπαϊκό πλαίσιο που τα κράτη μέλη, βεβαίως, μπορούν μετά να επεκτείνουν. Για παράδειγμα, η Γαλλία που διαθέτει, ήδη, ένα αυστηρό νομοθετικό πλαίσιο θα συνεχίσει να το εφαρμόζει, καθώς η Οδηγία δεν περιορίζει σε τίποτα τα κράτη μέλη να γίνουν, ακόμη, πιο αυστηρά.

Κυρίες και κύριοι συνάδελφοι, νομίζω, ότι συμφωνούμε και ως προς την ανάγκη προστασίας της εφοδιαστικής «αλυσίδας» τροφίμων, αλλά και ως προς την αποτελεσματικότητα μιας ευρωπαϊκής ρύθμισης του θέματος. Αναφορικά με τις δεκαέξι αθέμιτες πρακτικές, οι δέκα εξ αυτών απαγορεύονται, υπό οποιεσδήποτε συνθήκες, ενώ οι υπόλοιπες έξι απαγορεύονται, εκτός εάν προηγουμένως έχουν συμφωνηθεί με σαφείς και αδιαμφισβήτητους όρους. Τις λεπτομέρειες των απαγορεύσεων αυτών θα τις αναπτύξουμε στη, κατ’ άρθρον, συζήτηση.

Ως προς την παρακολούθηση και εφαρμογή των κανόνων αυτών, το Υπουργείο Αγροτικής Ανάπτυξης και Τροφίμων προχωρά στη σύσταση εξειδικευμένης Επιτροπής Καταπολέμησης Αθέμιτων Εμπορικών Πρακτικών, η οποία, από κοινού, με την Επιτροπή Ανταγωνισμού θα είναι αρμόδιες για την επιβολή των απαγορεύσεων. Θεσπίζεται ο μηχανισμός καταγγελιών και επιβολής κυρώσεων, καθώς και η διαδικασία ασφαλιστικών μέτρων. Η ενσωμάτωση της Οδηγίας κλείνει με το πλαίσιο συνεργασίας και αμοιβαίας συνδρομής, μεταξύ αρμόδιων αρχών των κρατών μελών.

Νομίζω, κύριε Πρόεδρε, ότι είναι σαφής, τόσο η ουσιαστική ανάγκη προστασίας των ευάλωτων κρίκων της εφοδιαστικής «αλυσίδας», όσο και η τυπική ανάγκη ενσωμάτωσης της Οδηγίας 633/2019.

Τέλος, εφόσον προβλέπεται ρητά, ότι η ενσωμάτωση στο εθνικό δίκαιο θα πρέπει να έχει ολοκληρωθεί μέχρι την 1η Νοεμβρίου του 21΄, το Α΄ Μέρος του σχέδιο νόμου κρίνεται από εμάς απαραίτητο να ψηφιστεί άμεσα.

Περνάω σύντομα στο Β΄ Μέρος του σχεδίου νόμου και στις τρεις, επιπλέον, διατάξεις αρμοδιότητας του Υπουργείου Αγροτικής Ανάπτυξης και Τροφίμων. Αρχικά, διευκολύνεται η διαδικασία ηλεκτρονικής δημοπρασίας για την παραχώρηση χρήσης ακινήτων που διαχειρίζεται το Υπουργείο. Επιπλέον, δίνεται η δυνατότητα στους, κατά κύριο επάγγελμα, αγρότες να συνάπτουν και να ανανεώνουν συμβάσεις δανείων, πιστώσεων και χρηματοδοτήσεων μέχρι 25.000 ευρώ, χωρίς προσκόμιση ασφαλιστικής ενημερότητας. Το μέτρο ίσχυσε εκτάκτως, λόγω των συνθηκών που επέβαλε η πανδημία, αλλά αποδεικνύεται αποτελεσματικό και ο αγροτικός κόσμος το αποδέχτηκε με ιδιαίτερη θέρμη. Πρόκειται για ρύθμιση προς τη σωστή κατεύθυνση της μείωσης της γραφειοκρατίας και διευκόλυνσης της επιχειρηματικότητας στον πρωτογενή τομέα, κάτι που, βεβαίως, στηρίζουμε.

Τέλος, διευκολύνεται η υλοποίηση του υπομέτρου 2.1, «χρήση συμβουλευτικών υπηρεσιών στον γεωργικό τομέα» του Προγράμματος Αγροτικής Ανάπτυξης, με ανοιχτή πρόσκληση υποβολής αιτήσεων σε δημόσιους και ιδιωτικούς φορείς, υπό την παρακολούθηση και τον έλεγχο του Υπουργείου.

Κλείνω, κύριε Πρόεδρε, λέγοντας, ότι στηρίζουμε, επί της αρχής, το σχέδιο νόμου και καλούμε όλες τις Κοινοβουλευτικές Ομάδες να έχουμε έναν γόνιμο και παραγωγικό διάλογο στις επόμενες συνεδριάσεις της Επιτροπής μας.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Πούλου.

**ΠΑΝΑΓΙΟΥ (ΓΙΩΤΑ) ΠΟΥΛΟΥ (Εισηγήτρια της Μειοψηφίας):** Ευχαριστώ πολύ, κύριε Πρόεδρε. Κυρίες και κύριοι Υπουργοί, κυρίες και κύριοι συνάδελφοι, για να περιγράψω την κατάσταση που βιώνει το τελευταίο διάστημα η Πατρίδα μας, επιτρέψτε μου να χρησιμοποιήσω μία μεταφορά από την επικαιρότητα των τελευταίων ημερών. Το «σκάφος» της χώρας έχει προσαράξει, για τα καλά, στα «αβαθή» της υγειονομικής και οικονομικής στενωπού, ενώ στο «τιμόνι» βρίσκεται ένας κυβερνήτης που, αρχικά, ήταν ανέμελος, στη συνέχεια, έγινε πανικόβλητος και, πλέον, έχει καταλήξει επικίνδυνος. Ένας κυβερνήτης, του οποίου μοναδική μέριμνα είναι η διάσωση του εαυτού του και η προσωπική του πολιτική επιβίωση. Ένας κυβερνήτης που έχει χάσει κάθε αξιοπιστία και με την παρουσία του, πλέον, συντηρεί και ενισχύει το διάχυτο αίσθημα ανασφάλειας και αβεβαιότητας που παρατηρούμε όλοι γύρω μας.

Μετά από, σχεδόν, πέντε μήνες «σκληρής», αλλά, όπως αποδεικνύεται, ατελέσφορης καραντίνας, όλοι οι δείκτες της υγειονομικής κρίσης βρίσκονται στο χειρότερο σημείο από την έναρξη της πανδημίας. Η Κυβέρνηση ανάγκασε τους αγρότες, τους ελεύθερους επαγγελματίες, τους εργαζόμενους στο λιανεμπόριο, στην εστίαση, στον πολιτισμό, να υποστούν ένα συντριπτικό οικονομικό πλήγμα, προκειμένου να προστατευτεί η δημόσια υγεία. Κι όμως, αποδεικνύεται, ότι οι «θυσίες» τους ήταν μάταιες. Οι «θυσίες» τόσων ανθρώπων πήγαν χαμένες, κι αυτό γιατί η Κυβέρνηση δεν θέλησε ποτέ να ενισχύσει το Εθνικό Σύστημα Υγείας, να προσλάβει προσωπικό, να δημιουργήσει ΜΕΘ, που θα έσωζαν ζωές. Δεν θέλησε να ενισχύσει την πρωτοβάθμια υγεία που έχει, παντελώς, απαξιωθεί, αφού ανταποκρίνεται μόνο στη διενέργεια των rapid tests και στους εμβολιασμούς, αφήνοντας ολόκληρες ημιαστικές περιοχές και χωριά, χωρίς καν αγροτικούς γιατρούς.

Ανησυχούσε και ανησυχεί η Κυβέρνηση, ότι τέτοιες επενδύσεις θα μείνουν «προίκα» στη δημόσια υγεία και θα την εμποδίσουν να την ξεπουλήσει μετά το τέλος της πανδημίας στα ιδιωτικά συμφέροντα που τους έχει, ήδη, υποσχεθεί. Καθημερινά γινόμαστε μάρτυρες στους υγειονομικούς, γιατί έχουν φωνή, τους καταγγέλλουμε και τους δέρνουμε. Πόσο γρήγορα αλήθεια αυτό το χειροκρότημα, έγινε βία και ξυλοδαρμός;

Στην κατάταξη που δημοσιεύει το Πρακτορείο Μπλούμπεργκ, σχετικά με τη διαχείριση της πανδημίας, η Ελλάδα έχει «κατρακυλήσει», πλέον, στην 40η θέση σε σύνολο 53 χωρών. Πώς να μην φτάσει σε αυτό το σημείο, όταν καθημερινά στις δομές υγείας της χώρας βιώνονται από ασθενείς και υγειονομικούς αναρίθμητες προσωπικές «τραγωδίες» που συνθέτουν μία εθνική «τραγωδία». Όταν οι ΜΕΘ είναι υπερκορεσμένες, όταν τα κρούσματα και οι θάνατοι αυξάνονται συνεχώς και βρίσκονται ξανά στα επίπεδα του περασμένου Νοεμβρίου, όταν, πλέον, το 20% των ασθενών, δηλαδή ένας στους πέντε, χάνει τη ζωή του εκτός ΜΕΘ. Ένα ποσοστό που, δυστυχώς, κάποιοι το βρίσκουν μικρό. Η Κυβέρνηση σε πλήρη πανικό «δείχνει», πλέον, προς το άνοιγμα της αγοράς, αλλά και πάλι, χωρίς να αναλαμβάνει την ευθύνη των επιπτώσεων και αυτή τη φορά θα έχει ως άλλοθι την ατομική ευθύνη από τα self tests των πολιτών.

Κυρίες και κύριοι συνάδελφοι, ο ΣΥΡΙΖΑ-Προοδευτική Συμμαχία, από την πρώτη στιγμή της πανδημίας, έκανε σαφή τη θέση του, ότι κανείς δεν πρέπει να μείνει πίσω. Παρά το γεγονός, ότι μας κατηγορείτε για στείρα αντιπολίτευση και έλλειψη προτάσεων, έχουμε προτείνει σειρά μέτρων που επιμένετε να αγνοείτε σκόπιμα ή να τα «υιοθετείτε», αναγκασμένοι από τις συνθήκες με μεγάλη καθυστέρηση.

Με το Πρόγραμμα «Μένουμε Όρθιοι Ι και ΙΙ» προτείναμε συγκεκριμένα και κοστολογημένα μέτρα για τη στήριξη όλων των κοινωνικών ομάδων. Με το εισόδημα έκτακτης ανάγκης ζητήσαμε να στηριχθούν 1.900.000 νοικοκυριά, 4 εκατομμύρια άνθρωποι, αγρότες άνεργοι, ανάπηροι, εποχικοί και επισφαλώς εργαζόμενοι, ελεύθεροι επαγγελματίες και αυτοαπασχολούμενοι, εργαζόμενοι στον τομέα του πολιτισμού. Ειδικά για τους αγρότες προτείναμε ένα ολοκληρωμένο πακέτο μέτρων στήριξης του αγροτικού εισοδήματος και ειδικά των κλάδων που επλήγησαν περισσότερο από την πανδημία.

Πρώτον, ζητήσαμε στήριξη των κτηνοτρόφων για απώλεια εισοδήματος, λόγω χαμηλών τιμών πώλησης σε αμνοερίφια και λοιπή ζωική παραγωγή. Ειδική ενίσχυση ελαιοκαλλιέργειας, λόγω πτώσης ζήτησης και τιμών, ειδικό σχέδιο απόσταξης οίνου με ενίσχυση από το συγχρηματοδοτούμενο επιχειρησιακό πρόγραμμα οίνου για την αλλαγή χρήσης των αποθεμάτων, ώστε να καταστεί δυνατή η απορρόφηση της παραγωγής της αμπελουργίας.

Δεύτερον, προτείναμε μείωση των εισφορών ΕΛΓΑ για την τρέχουσα καλλιεργητική περίοδο κατά 20% με κάλυψη του κενού από εθνικούς πόρους, επιτάχυνση των πληρωμών του Δημοσίου προς δικαιούχους, δηλαδή, καταβολή των παλαιών οφειλών, των υπόλοιπων βασικής ενίσχυσης, κ.α.

Τρίτον, ζητήσαμε να λειτουργήσει το Κράτος ως αγοραστής ύστατης καταφυγής για την απορρόφηση παραγωγής πληττόμενων κλάδων. Να εφαρμοστεί πρόγραμμα «απορρόφησης» παραγόμενων προϊόντων, ύψους 30 εκατομμυρίων για στήριξη κοινωνικών και κρατικών δομών, κοινωνικά παντοπωλεία, τράπεζες τροφίμων, γηροκομεία, σχολεία, με φρέσκα αγροτικά προϊόντα αγροτικών συνεταιρισμών, νωπών κηπευτικών, φρούτων εποχής, γαλακτοκομικών ειδών, ελαιόλαδου.

Τέταρτον, προτείναμε άμεση ενεργοποίηση ευρωπαϊκού προγράμματος «φρούτα και γάλα στα σχολεία», ύψους 4,8 εκατομμυρίων ευρώ, περίπου, για το 2020, που λόγω ανωτέρας βίας μπορεί να αξιοποιηθεί, σύμφωνα με τις κατευθύνσεις της Επιτροπής για αγορά και διανομή σε δημόσια νοσοκομεία, κοινωφελή ιδρύματα και τράπεζες τροφίμων.

Πέμπτον, ζητήσαμε ενίσχυση ρευστότητας, μέσω συγκεκριμένων χρηματοδοτικών «εργαλείων». Συγκεκριμένα, ζητήσαμε την άμεση ενεργοποίηση του Ταμείου Εγγυοδοσίας της Αναπτυξιακής Τράπεζας για την παροχή μερικών εγγυήσεων, για δάνεια κεφαλαίου κίνησης, καθώς και για τη μερική ή πλήρη επιχορήγηση προμηθειών εγγυήσεων για τη χορήγηση δανείων.

Έκτον, προτείναμε την ενεργοποίηση του Ταμείου Εγγυήσεων-ΠΑΑ για τη χρηματοδότηση των επενδυτικών σχεδίων στη γεωργία, άνω των 10 χιλιάδων ευρώ, καθώς και την άμεση ενεργοποίηση του χρηματοδοτικού εργαλείου των μικροπιστώσεων που προέβλεπε η σύσταση του Ταμείου Εγγυήσεων του ΠΑΑ, με τη νομοθέτηση του σχετικού νομοσχεδίου που είχε ετοιμάσει η Κυβέρνηση ΣΥΡΙΖΑ. Επιπλέον, ο ΣΥΡΙΖΑ-Προοδευτική Συμμαχία, από την πρώτη στιγμή, ζήτησε «γενναία» αύξηση του προϋπολογισμού του προγράμματος για τα σχέδια βελτίωσης, καθώς και ένταξη σε αυτά των επιλαχόντων αγροτών. Πρέπει να σταματήσει ο άδικος αποκλεισμός αυτών των αγροτών που κόπηκαν, ενώ πληρούσαν τις προϋποθέσεις του ευρωπαϊκού κανονισμού, αλλά και τους όρους της προκήρυξης. Είναι αδιανόητο, μέσα στις δύσκολες συνθήκες της πανδημίας, οι αγρότες που επιθυμούν να επενδύσουν στον τόπο τους να συναντούν εμπόδια και αποκλεισμούς. Η Κυβέρνηση πρέπει να ακολουθήσει το παράδειγμα της Κυβέρνησης ΣΥΡΙΖΑ-Προοδευτική Συμμαχία του 2018, όταν στο πλαίσιο του ΠΑΑ με το μέτρο εγκατάστασης νέων αγροτών αυξήθηκαν τα κονδύλια και έτσι κανείς από τους επιλαχόντες αγρότες δεν έμεινε εκτός προγράμματος.

Αυτά και άλλα πολλά προτείναμε για την αντιμετώπιση των επιπτώσεων της πανδημίας, μέχρι σήμερα και τώρα, συνεχίζουμε τις προτάσεις μας για την αξιοποίηση της ενίσχυσης, μέσω του Ταμείου Ανάκαμψης. Προτείνουμε οι πόροι από το Ταμείο Ανάκαμψης να κατευθυνθούν, κατά προτεραιότητα, σε έργα στρατηγικού χαρακτήρα που θα θέσουν στέρεα θεμέλια για την αγροτική ανάπτυξη στη χώρα μας. Πρώτον και κύριο, εξοικονόμηση στο νερό, με ορθολογική διαχείριση, αντιπλημμυρική προστασία, εκσυγχρονισμό των αρδευτικών δικτύων και προστασία των υδάτινων πόρων με συμμετοχή των παραγωγών.

Δεύτερον, αγροτικός εξηλεκτρισμός, με έμφαση στις Ανανεώσιμες Πηγές, αλλά και με προστασία της παραγωγικής γης.

Τρίτον, ενεργητική προστασία των καλλιεργειών από την κλιματική αλλαγή, αλλά και αναδιάρθρωσή τους για καλύτερη προσαρμογή στα νέα πλέον δεδομένα.

Τέταρτον, ενίσχυση και εκσυγχρονισμός της μεταποίησης και προγράμματα προώθησης προϊόντων μέσω Εθνικού Κέντρου Προώθησης Αγροτικών Προϊόντων.

Πέμπτον, επενδύσεις στην έρευνα και την καινοτομία και βέβαια, στην εκπαίδευση και κατάρτιση των αγροτών, με έμφαση, ταυτόχρονα, στην προσέλκυση νέων ανθρώπων στον αγροτικό τομέα.

Δυστυχώς, η Κυβέρνηση «εγκλωβισμένη» στη λογική του παρελθόντος προτείνει για τους πόρους του Ταμείου Ανάκαμψης δράσεις με αποκλειστικό κριτήριο την ταχύτητα απορρόφησης και όχι τις πραγματικές μακροπρόθεσμες ανάγκες της παραγωγής. Πιστή στις καταστροφικές νεοφιλελεύθερες εμμονές της, δεν παραλείπει να μετατρέψει την κρίση σε ευκαιρία για διάφορους ημέτερους, προτείνοντας τα ΣΔΙΤ ως μοντέλο για τα αρδευτικά, αλλά και τον ΕΛΓΑ. Η Κυβέρνηση θα έχει ακέραιη την ευθύνη για τη σωστή αξιοποίηση των πόρων του Ταμείου Ανάκαμψης. Τα λάθη και οι παθογένειες του παρελθόντος πρέπει να γίνουν μαθήματα, κύριε Υπουργέ. Δεν έχουμε την πολυτέλεια ακόμη μιας χαμένης ευκαιρίας.

Κυρίες και κύριοι συνάδελφοι, υποδεχόμαστε σήμερα στην Επιτροπή, το σχέδιο νόμου του Υπουργείου Αγροτικής Ανάπτυξης και Τροφίμων, με τίτλο «ενσωμάτωση της Οδηγίας 219/633 του Ευρωπαϊκού Κοινοβουλίου και του Συμβουλίου της 17η Απριλίου 2019, σχετικά με τις αθέμιτες εμπορικές πρακτικές στις σχέσεις μεταξύ επιχειρήσεων στην αλυσίδα εφοδιασμού γεωργικών προϊόντων και τροφίμων και λοιπές διατάξεις». Πρόκειται για ένα σχέδιο νόμου που αποτελείται από είκοσι άρθρα, εκ των οποίων, τα πρώτα δεκαεπτά συναποτελούν το Μέρος Α΄ και περιλαμβάνουν την ενσωμάτωση της Οδηγίας 219/633 στην εθνική έννομη τάξη.

Τα υπόλοιπα τρία αφορούν σε λοιπές ρυθμίσεις του Υπουργείου που θα εξετάσουμε αναλυτικά στην, κατ’ άρθρον, συζήτηση. Σύμφωνα με τη διακηρυγμένη πρόθεση του νομοθέτη, στόχος του Μέρους Α΄ του νομοσχεδίου είναι η προστασία των παραγωγών- προμηθευτών αγροτικών προϊόντων απέναντι στους αγοραστές, στο πλαίσιο της κάθετης και, συχνά, άνισης σχέσης τους στην «αλυσίδα» εφοδιασμού. Το ζήτημα είναι, προφανώς, πολύ κρίσιμο και όλοι όσοι έχουν έστω και μικρή γνώση του εμπορίου αγροτικών προϊόντων, κατανοούν την άμεση ανάγκη ρύθμισης. Πράγματι, οι παραγωγοί αγροτικών προϊόντων βρίσκονται σε μειονεκτική θέση απέναντι στους αγοραστές που, συχνά, εκμεταλλεύονται την διαπραγματευτική τους ισχύ, για να επιβάλουν στη μεταξύ τους συναλλαγή όρους άνισους, άδικους, αλλά και αντίθετους με την καλή πίστη και τα χρηστά συναλλακτικά ήθη.

Οι παραγωγοί επωμίζονται όλον τον οικονομικό κίνδυνο, καθώς αναγκάζονται, για παράδειγμα, να πληρώνονται σε χρόνο αρκετά μεταγενέστερο της συναλλαγής, ακόμη και σε μη, εκ των προτέρων, συμφωνημένο τίμημα ή και να αποδέχονται αδιαφανείς ρήτρες που επιτρέπουν στον αγοραστή να αλλάξει, μονομερώς, τους όρους της συναλλαγής, να ακυρώνει παραγγελίες, να απαιτεί αποζημιώσεις, χωρίς, βεβαίως, συνέπειες. Το ζήτημα αυτό είναι, εξαιρετικά, κρίσιμο, όχι μόνο για τον αγροτικό κόσμο, αλλά για ολόκληρη την κοινωνία. Αφορά παραγωγούς, εμπόρους, αλλά και καταναλωτές. Αφορά όλους μας, διότι, αν οι παραγωγοί παραμείνουν, επ’ αόριστον, «εγκλωβισμένοι» σε αυτή την «ασφυκτική» συνθήκη, με το εισόδημά τους να συμπιέζεται συστηματικά από τις αθέμιτες πρακτικές, οι μακροχρόνιες συνέπειες για την πρωτογενή παραγωγή, συνολικά, θα είναι καταστροφικές.

Η κοινωνία δεν χρειάζεται απογοητευμένους παραγωγούς, παραγωγούς «θύματα», που μην αντέχοντας άλλο την εκμετάλλευση, θα εγκαταλείψουν, εντέλει, την παραγωγική δραστηριότητα. Χρειάζεται παραγωγούς που θα συναλλάσσονται με δίκαιους και διαφανείς όρους και θα εισπράττουν το αντίτιμο των προϊόντων τους έγκαιρα και στο ακέραιο. Παραγωγούς ικανοποιημένους που θα επενδύουν, όλο και περισσότερο, στην αύξηση και βελτίωση της παραγωγικής δραστηριότητάς τους.

Τι κάνετε, όμως, κύριοι της Κυβέρνησης γι’ αυτούς; Τους βοηθάτε; Κατανοείτε το μέγεθος της αδικίας που υφίστανται; Αντιμετωπίζετε το πρόβλημα τους συνολικά και αποτελεσματικά; Η απάντηση είναι όχι. Σπαταλήσατε με τη γνωστή ολιγωρία και ανικανότητα τη, δήθεν, «ανεμελιά» σας είκοσι ολόκληρους μήνες, για να φέρετε τώρα, όπως- όπως, για ψήφιση ένα νομοσχέδιο «μπάλωμα» που περιορίζεται στην ενσωμάτωση της Οδηγίας 2019/633, ενώ, στην πραγματικότητα, δεν θα λύσει το πρόβλημα. Πολύ απλά, γιατί η, κατά τα λοιπά, χρήσιμη Οδηγία αφήνει εκτός ρύθμισης τη μεγάλη πλειοψηφία των αγοραστών αγροτικών προϊόντων στη χώρα μας. Το κατανοείτε, αλήθεια; Αντιλαμβάνεστε, ότι αφήνετε εκτός τις μικρές εμπορικές και μεσαίες εμπορικές επιχειρήσεις με ετήσιο κύκλο εργασιών κάτω των δύο εκατομμυρίων που είναι οι περισσότερες στην Ελλάδα; Ποιους αφορά, λοιπόν, η ρύθμιση σας; Πρακτικά, κανέναν.

Αντί, λοιπόν, κύριοι της Κυβέρνησης εσείς, κύριε Υπουργέ, και πολύ περισσότερο ο προκάτοχός σας, ο κ. Βορίδης, ο οποίος, «έλαμψε» δια της πλήρους απραξίας του στο «τιμόνι» του Υπουργείου Αγροτικής Ανάπτυξης, να αξιοποιήσετε το νομοθετικό πλαίσιο που βρήκατε έτοιμο από τον ΣΥΡΙΖΑ και να «χτίσετε» πάνω σε αυτό μία συνολική λύση, κοροϊδεύετε τώρα τους παραγωγούς πως, δήθεν, λύνετε το πρόβλημα τους. Αναφέρομαι, φυσικά, στον ν. 4492/2017 της Κυβέρνησης ΣΥΡΙΖΑ για τα νωπά και ευαλλοίωτα αγροτικά προϊόντα. Φαίνεται πως στο πλαίσιο μιας επιλεκτικής «αμνησίας» ξεχάσατε, ότι δύο χρόνια πριν την Οδηγία επιχειρήθηκε με τον συγκεκριμένο νόμο να μπει τάξη, για πρώτη φορά, στο χάος των εμπορικών συναλλαγών των αγροτικών προϊόντων. Ότι με μία πρωτοπόρα νομοθετική ρύθμιση αποκαταστάθηκε η δίκαιη ισορροπία μεταξύ παραγωγών και εμπόρων νωπών και ευαλλοίωτων προϊόντων και εξαλείφθηκαν τα φαινόμενα της αδικαιολόγητης και καταχρηστικής επιβολής όρων που οδηγούσαν σε πολύμηνες καθυστερήσεις στις πληρωμές.

Μπορεί μεν, εσείς να το ξεχάσατε, αλλά το θυμάται πολύ καλά ο αγροτικός κόσμος και το θυμάται η κοινωνία. Αντί να προσπαθήσετε, λοιπόν, να πάτε ένα βήμα παραπέρα την πρωτοποριακή νομοθέτηση του 2017, βλέπουμε σήμερα, ότι δεν κάνατε την παραμικρή διασύνδεση με το προϋπάρχον πλαίσιο, αλλά περιορίζεστε σε μία απλή μεταφορά της Οδηγίας. Ακόμη μία φορά, «θυσιάζετε» την καλή νομοθέτηση, το δημόσιο συμφέρον, την αποτελεσματικότητα, την απαραίτητη συνέχεια του Κράτους και της Διοίκησης, προκειμένου να μην αξιοποιήσετε τη νομοθεσία της Κυβέρνησης ΣΥΡΙΖΑ. Το τίμημα της κοντόθωρης και άτολμης πολιτικής σας είναι να χαθεί η «χρυσή» ευκαιρία που προσφέρει η ενσωμάτωση της Οδηγίας, για να αντιμετωπιστεί η καταστροφική πρακτική της ανοιχτής τιμής, που, δυστυχώς, εφαρμόζεται, ευρέως, στη χώρα μας, κατά παράβαση των κανόνων των καλών συναλλαγών. Δυστυχώς, το τίμημα αυτό το πληρώνει η κοινωνία.

Κυρίες και κύριοι συνάδελφοι, η, επί της αρχής, εξέταση του νομοσχεδίου που επιχειρήσαμε, αποδεικνύει, ότι η Κυβέρνηση είναι κατώτερη των περιστάσεων και στον τομέα της αγροτικής ανάπτυξης, τον τόσο κρίσιμο για την αναγκαία παραγωγική ανασυγκρότηση της χώρας μας. Θα επανέλθουμε με περισσότερες λεπτομέρειες αναλυτικά, επί του νομοσχεδίου, στην, κατ’ άρθρον, συζήτηση.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Πάνας.

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε. Κύριοι Υπουργοί, κυρίες και κύριοι Βουλευτές, η ενσωμάτωση της Οδηγίας 2019/633 του Ευρωπαϊκού Κοινοβουλίου, αναφορικά με τις αθέμιτες εμπορικές πρακτικές στις σχέσεις των εμπλεκομένων στην αλυσίδα εφοδιασμού γεωργικών προϊόντων και τροφίμων, αποτελεί επιβεβλημένο και χρόνιο αίτημά μας, ως Κίνημα Αλλαγής και το έχουμε αναδείξει, πολλές φορές, εντός και εκτός Κοινοβουλίου.

Το συγκεκριμένο αίτημα έχει να κάνει με την ισονομία και τις καλές εμπορικές πρακτικές που είναι επιβεβλημένες, για να επιβιώσουν οι παραγωγοί, καθώς, επίσης, και οι σωστές επιχειρήσεις των νωπών τροφίμων και μεταποιητικών προϊόντων. Η ενσωμάτωση της Οδηγίας «χαράσσει» τις γραμμές άμυνας των παραγωγών, ώστε να σταματήσουν τα φαινόμενα εκμετάλλευσης. Τα φαινόμενα αυτά που είναι εντονότατα στη χώρα μας, ιδίως, στην περίοδο της πανδημίας.

Χρειάζεται, όμως, πριν ξεκινήσουμε αυτή τη συζήτηση να πούμε κάποια πράγματα. Για να έχει νόημα η «υιοθέτηση» της ενσωμάτωσης που πρέπει να ακολουθηθεί από ισχυρή βούληση εφαρμογής από την Κυβέρνηση σήμερα και τα αρμόδια όργανα της Πολιτείας αύριο. Δύο χρόνια, σχεδόν, τώρα, ζούμε το εξής. Να έρχονται νομοσχέδια στη Βουλή, να ψηφίζονται και να μην εφαρμόζονται. Ελπίζω, λοιπόν, να μην επαναληφθεί και εδώ η ίδια τακτική.

Επίσης, γνωρίζοντας, ότι υπάρχει μία εξωστρέφεια, αυτή τη στιγμή, στο Υπουργείο, κύριε Υπουργέ, θα πρέπει να μας πληροφορήσετε για τα «καυτά» θέματα που απασχολούν τους αγρότες, όπως για τη νέα ΚΑΠ, τις επενδύσεις στο Ταμείο Ανάκαμψης, τις αποζημιώσεις και τις ενίσχυση λόγω Covid, καθώς και για την τρέχουσα χρηματοδότησή τους, για το τι συμβαίνει στον ΟΠΕΚΕΠΕ και ποια είναι η κατάσταση που επικρατεί με τους δασικούς χάρτες.

Περιμένουμε, λοιπόν, να ακούσουμε και ορισμένα άλλα πράγματα πέρα από την ψήφιση του συγκεκριμένου νομοσχεδίου.

Αναμφίβολα, ένα από τα σημαντικότερα ζητήματα που απασχολούν τον πρωτογενή τομέα, αποτελεί η ύπαρξη αθέμιτων εμπορικών πρακτικών που «συμπιέζουν» σε «ασφυκτικά» επίπεδα τις τιμές των προϊόντων των Ελλήνων παραγωγών μας. Αν συνυπολογίσουμε, μάλιστα, και τις επιπτώσεις που έφερε η πανδημία του κορονοϊού στους αγρότες, στους κτηνοτρόφους και στους αλιείς, τότε η κατάσταση χειροτερεύει, ολοένα και περισσότερο. Είναι γνωστό, ότι η διαδικασία διάθεσης των γεωργικών προϊόντων και τροφίμων από τον παραγωγό στον καταναλωτή διακρίνεται από πολλαπλά στάδια. Καθοριστικός και αστάθμητος, μάλιστα, παράγοντας στην ομαλή διαδικασία παραγωγής των αγροτικών προϊόντων και τροφίμων αποτελούν οι απρόβλεπτες καιρικές συνθήκες, οι οποίες, συνήθως, επηρεάζουν αρνητικά την παραγωγή, ενώ, παράλληλα, η ευαλλοίωτη φύση των γεωργικών προϊόντων και τροφίμων, όπως και η εποχικότητά τους, οδηγούν στην επιτακτική ανάγκη για προστασία έναντι των αθέμιτων πρακτικών.

Επομένως, το παρόν σχέδιο νόμου με την ενσωμάτωση της Οδηγίας έχει κομβική σημασία για τον αγροδιατροφικό τομέα, καθώς δίνει τη δυνατότητα στον πρωτογενή τομέα να συνεχίσει να παράγει, κάτω από μία ασφάλεια συναλλαγών, ώστε να είναι βιώσιμος.

Στο σημείο αυτό, να αναφέρω πως έχουμε αρκετά παραδείγματα, σχετικά με αθέμιτες πρακτικές. Χαρακτηριστικά θα αναφερθώ στους παραγωγούς της πατάτας, οι οποίοι, κυριολεκτικά, δίνουν το προϊόν σε εξευτελιστικές τιμές. Συγκεκριμένα, ενώ το κόστος παραγωγής φτάνει στο 0,20 ευρώ το κιλό, οι παραγωγοί πουλάνε στα 0,12 ευρώ, ενώ στο λιανικό εμπόριο η τιμή αγγίζει το ένα ευρώ. Η τεράστια αυτή διαφορά, ανάμεσα στην τιμή του παραγωγού και του καταναλωτή, αναδεικνύει μία σειρά από ζητήματα, τα οποία, όπως αντιλαμβάνεστε, δημιουργούν τεράστιες καταστάσεις. Αντίστοιχα, θα μπορούσα να αναφερθώ και στην ελιά Χαλκιδικής, όπου πέρσι υπήρξαν σοβαρές κινητοποιήσεις στον Νομό μου για το θέμα της τιμής.

Η ευρωπαϊκή, λοιπόν, Οδηγία που φέρνουμε σήμερα προς ψήφιση αντιμετωπίζει τις άνωθεν προβληματικές καταστάσεις. Σύμφωνα με αυτή τα κράτη μέλη οφείλουν να θεσπίσουν ένα ελάχιστο ενωσιακό πρότυπο προστασίας κατά των πρακτικών αυτών. Η χώρα μας άργησε αρκετά να «υιοθετήσει» τη σχετική Οδηγία, τη στιγμή, μάλιστα, που άλλες ευρωπαϊκές χώρες έχουν προβεί σε ανάλογη νομοθέτηση για την προστασία των παραγωγών από αθέμιτες εμπορικές πρακτικές στο χονδρεμπόριο και το λιανεμπόριο, με πρόστιμα που φθάνουν ακόμη και το ύψος του ενός εκατομμυρίου ευρώ. Η δικαιολογία, όμως, του δήθεν ελεύθερου ανταγωνισμού, αφήνοντας την πρωτογενή παραγωγή απροστάτευτη, νομίζω ότι τελείωσε, καθώς τα γεγονότα μας πρόλαβαν.

Γνωρίζουμε όλοι, πως η ελληνική Κυβέρνηση έχει προθεσμία έως την 1/5/2021, για να ενσωματώσει στην εθνική της νομοθεσία την κοινοτική αυτή Οδηγία. Μας ικανοποιεί ιδιαίτερα που, έστω και αναγκαία, προχωρά νομοθετικά η αντιμετώπιση της προκείμενης Οδηγίας που θα βοηθήσει τα εισοδήματα των παραγωγών. Εντούτοις, το παρόν σχέδιο νόμου δέχεται και επιπλέον διορθώσεις, ώστε να πετύχει καλύτερα τον σκοπό του. Να προστατεύσει, δηλαδή, τους παραγωγούς με τη θέσπιση εθνικών κανόνων.

Σε γενικές γραμμές, οι νέοι κανόνες που διέπουν το εν λόγω σχέδιο νόμου, θα ισχύουν για τους λιανοπωλητές, τους μεταποιητές τροφίμων, τους χονδρέμπορους, τους συνεταιρισμούς, τις οργανώσεις παραγωγών, όπως και τους μεμονωμένους παραγωγούς, ενώ οι αθέμιτες εμπορικές πρακτικές που πρόκειται να απαγορευθούν, είναι μεταξύ άλλων, οι εκπρόθεσμες πληρωμές για ευπαθή προϊόντα διατροφής, οι ακυρώσεις παραγγελιών την τελευταία στιγμή, οι μονομερείς ή αναδρομικές αλλαγές σε συμβάσεις, ο εξαναγκασμός του προμηθευτή να πληρώνει για χαλασμένα προϊόντα και η άρνηση σύναψης γραπτών συμβάσεων.

Κύριε Πρόεδρε, κύριοι Υπουργοί, κυρίες και κύριοι συνάδελφοι, παρά τη σχετική ικανοποίησή μας για το παρόν νομοσχέδιο, η αποσαφήνιση των όρων που διέπουν τα, σχετικά με τις συναλλαγές, άρθρα και αφορούν στις μεταξύ των προμηθευτών των αγροτικών προϊόντων και των αγοραστών σχέσεις και εστιάζονται στις εμπορικές πράξεις που εμπλέκονται με τις μεγάλες εφοδιαστικές «αλυσίδες», πρέπει να διευκρινιστούν περαιτέρω.

Ενδεικτικά, αν και δεν είναι της παρούσης, θα αναφερθώ στο άρθρο 1, όπου γίνεται αναφορά στον ετήσιο τζίρο της προμηθεύτριας εταιρείας, δίχως, όμως, να εξηγείται περαιτέρω, εάν αυτός ο τζίρος αφορά στο σύνολο των εσόδων που προκύπτουν από την παγκόσμια οικονομική της δραστηριότητα, μέσω των θυγατρικών εταιριών. Συμπληρωματικά, ένα ακόμη επίμαχο άρθρο που δεν αποσαφηνίζεται, πλήρως, αφορά στον ετήσιο κύκλο εργασιών της προμηθεύτριας εταιρείας. Και οι δύο αυτές επισημάνσεις μου, επί του πρώτου άρθρου, σκοπό έχουν να φανερώσουν την ανάγκη πρόβλεψης δημιουργίας ενός Μητρώου Προμηθευτών, το οποίο θα υπάγεται στο Υπουργείο Αγροτικής Ανάπτυξης και Τροφίμων και στο οποίο θα υποχρεούνται οι προμηθευτές των προϊόντων που εμπίπτουν στον συγκεκριμένο νόμο, να δηλώνουν τον παγκόσμιο ενοποιημένο κύκλο εργασιών τους, ανά έτος, για τις τελευταίες οικονομικές χρήσεις. Διευκρινίζω, πως μία τέτοια προσπάθεια είχαμε ξεκινήσει από το 2012, η οποία, όμως, καταστρατηγήθηκε και αντί να βελτιωθεί, καταργήθηκε από επόμενες κυβερνήσεις και ουσιαστικά, χάθηκε πολύτιμος χρόνος.

Επίσης, η δημιουργία του σχετικού Μητρώου Προμηθευτών, όπου θα υπάγονται στις διατάξεις του νόμου, θα μπορούσε να αποτελέσει και ένα χρήσιμο «εργαλείο», τυχόν, καταστρατήγησης, ώστε να προστατεύονται αυτοί που, πράγματι, επιδιώκει ο νόμος να προστατευθούν, καθώς ο έλεγχος των ποσοτικών προϋποθέσεων που θέτει ο νόμος προς τους προμηθευτές, δεν είναι δυνατόν να γίνεται από τους αγοραστές και θα πρέπει να επιλαμβάνεται το Δημόσιο.

Δεν θέλω να απασχολήσω άλλο τη σημερινή συνεδρίαση με τέτοιες επισημάνσεις, καθώς θα έχουμε τη δυνατότητα να τα πούμε και στην, κατ’ άρθρον, συζήτηση. Επιτρέψτε μου, επιγραμματικά μόνο, να αναφέρω τη μη αποσαφήνιση που αφορά στην κατηγορία των προϊόντων που μεταποιούνται από γεωργικά ευαλλοίωτα προϊόντα, στο άρθρο 2, τα οποία πρέπει να καθοριστούν ακριβώς.

Επιπροσθέτως, παρ’ όλο που με το εν λόγω σχέδιο νόμου μειώνεται σημαντικά χρόνος εξόφλησης των παραγωγών, ο οποίος καθορίζεται το ανώτερο σε τριάντα μέρες για την πώληση ευαλλοίωτων αγροκτηνοτροφικών προϊόντων και σε εξήντα ημέρες για τα υπόλοιπα γεωργικά προϊόντα και τρόφιμα, πρέπει να αντιληφθούμε τις ανησυχίες των προμηθευτών που απορρέουν από τη δυσκολία της πολύπλοκης διαδικασίας εκκαθάρισης και τιμολόγησης των σχετικών προϊόντων.

Κύριε Πρόεδρε, κύριοι Βουλευτές, μάς δίνετε, αυτή τη στιγμή, η ευκαιρία να νομοθετήσουμε, προκειμένου να μπει ένα «φρένο» σε αθέμιτες εμπορικές πρακτικές και αυτό είναι πάρα πολύ σημαντικό. Πέρα, όμως, από αυτό το νομοθέτημα, πρέπει να δημιουργήσουμε «εργαλεία» προστασίας, ώστε να μπορέσουμε να προχωρήσουμε και ένα βήμα παραπέρα.

Υπάρχουν πάρα πολλά πράγματα που πρέπει να γίνουν. Οι διατάξεις που αφορούν στο θέμα των ηλεκτρονικών δημοπρασιών για τους αγρότες είναι σημαντικές, γιατί πρακτικά αυτό έχει σταματήσει λόγω της πανδημίας, ενώ αυτές για την έναρξη, επιτέλους, γεωργικών συμβούλων, ενόψει της νέας ΚΑΠ, τη στιγμή, μάλιστα, που οι γεωργικές συμβουλές είναι ανύπαρκτες, βοηθούν στη σημαντική κοινοτική χρηματοδότηση. Θεωρώ, ότι βρισκόμαστε μπροστά σε μία σημαντική στιγμή, ώστε να καθορίσουμε τις αθέμιτες πρακτικές και θα τοποθετηθούμε, επί των άρθρων, στις επόμενες συνεδριάσεις.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, στο σημείο αυτό θα σας αναφέρω τους φορείς που θα καλέσουμε αύριο. Πιο συγκεκριμένα, την Εθνική Ένωση Συνεταιρισμών (ΕΘΕΑΣ), το Ινστιτούτο Έρευνας Καταναλωτικών Αγαθών (ΙΕΛΚΑ), την πρωτοβουλία «ΕΛΛΑΔΑ ΔΙΚΑ ΜΑΣ», την ΠΟΓΕΔΥ, τον Σύνδεσμο Βιομηχανιών Τροφίμων (ΣΕΒΤ - ΕΤΠ), την Κεντρική Ένωση Επιμελητηρίων (ΚΕΕ), τον Συνεταιρισμό Αγελαδοτρόφων Θεσσαλίας, το ΓΕΩΤΕΕ, τους κτηνοτρόφους ΣΕΚ – ΠΕΚ, τη Συνεταιριστική Βιομηχανία ΡΕΑ, την Ένωση Συνεταιρισμών Ιεράπετρας, τον ΑΣΕΠΟΠ Βελβεντού και τη Νέα ΠΑΣΕΓΕΣ. Δηλαδή, στο σύνολο, δεκατρείς φορείς.

Με δεδομένο, λοιπόν, ότι καλούμε δεκατρείς φορείς και επειδή νωρίτερα στην Αίθουσα αυτή θα συνεδριάζει η Επιτροπή Οικονομικών που μπορεί λίγο να καθυστερήσει, να ξεκινήσουμε την ακρόαση των φορέων στη 13:30΄και στις 16:00΄ θα συνεχίσουμε με τη συζήτηση, επί των άρθρων. Τελικά τη β΄ ανάγνωση θα την προγραμματίσουμε για τη Δευτέρα 5 Απριλίου στις 12:00.

Συνεχίζουμε, λοιπόν, με τις τοποθετήσεις των Ειδικών Αγορητών.

Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Ευχαριστώ, κύριε Πρόεδρε. Η ενσωμάτωση της παρούσας Οδηγίας, σχετικά με τις αθέμιτες εμπορικές πρακτικές, υποτίθεται, ότι έχει ως στόχο να προστατέψει τους οικονομικά πιο «αδύνατους» και με μειωμένη διαπραγματευτική ισχύ, οι οποίοι είναι, ιδιαίτερα, ευάλωτοι σε αθέμιτες εμπορικές πρακτικές και λιγότερο ικανοί να τις αντιμετωπίσουν, χωρίς να υπάρξουν αρνητικές επιπτώσεις στην οικονομική τους βιωσιμότητα. Κυρίως είναι παραγωγοί γεωργικών προϊόντων, τα φυσικά ή νομικά πρόσωπα που προμηθεύουν γεωργικά προϊόντα και τρόφιμα, μεταξύ άλλων, οι οργανώσεις παραγωγών και οι ενώσεις οργανώσεων παραγωγών, αναγνωρισμένες ή όχι.

Βεβαίως, ποικίλλουν στα διάφορα στάδια της «αλυσίδας» εφοδιασμού γεωργικών προϊόντων και τροφίμων ο αριθμός και το μέγεθος των φορέων. Οι διαφορές στη διαπραγματευτική ισχύ που αντιστοιχούν στην οικονομική εξάρτηση του προμηθευτή από τον αγοραστή, συχνά, οδηγούν στην επιβολή αθέμιτων εμπορικών πρακτικών σε μικρομεσαίους αγρότες, αλλά και σε μικρομεσαίες επιχειρήσεις από μεγαλύτερες. Αυτό αφορά τη χώρα μας και δεν είναι τυχαίο, ότι στη φετινή ανακοίνωση για την επέτειο του Κιλελέρ από τις Ομοσπονδίες Αγροτικών Συλλόγων Θεσσαλίας στις 21 του Μάρτη, αναφέρεται, ότι «οι βιομηχανίες και οι έμποροι παίρνουν πάμφθηνα την παραγωγή μας και μας πουλάνε πανάκριβα τα μέσα και τα εφόδια, χωρίς καμία προστασία και στήριξη. Καμία απόφαση προς όφελός μας από τις κυβερνήσεις.»

Όμως, και οι Αγροτικοί Σύλλογοι Λέσβου στην ανακοίνωσή τους για την ίδια επέτειο του Κιλελέρ αναφέρουν, ότι «την φετινή περίοδο θα τη γιορτάσουμε δυναμώνοντας το αγροτικό κίνημα, μεγαλώνοντας τις απαιτήσεις μας, με κεντρικό στόχο τις διεκδικήσεις μας για κατώτατες εγγυημένες τιμές στα αγροτικά προϊόντα που θα ανταποκρίνονται στο κόστος παραγωγής και θα διασφαλίζουν εισόδημα επιβίωσης στους παραγωγούς για άμεση πληρωμή στην παράδοση, για φθηνά προϊόντα για τις λαϊκές ανάγκες, ενάντια στην κερδοσκοπία εμποροβιομηχάνων».

Βεβαίως, έχουν κι άλλα αιτήματα. Ωστόσο, τα πρώτα αιτήματα που θέτουν, αναδεικνύουν, ακριβώς, το πρόβλημα που ισχύει διαχρονικά, δηλαδή, της εκμετάλλευσης και τον εκβιασμό των αγροτών από μεγαλέμπορους και μεταποιητές. Παρά τους νόμους που, δήθεν, προστάτευαν, αλλά στην ουσία «έδεναν» τον αγροτοπαραγωγό στο «άρμα» του μεγαλέμπορα ή του μεγαλοβιομηχάνου, σε αυτή την κατεύθυνση είναι και το παρόν νομοσχέδιο.

Υπήρξαν, λοιπόν, νομοθετήματα που τους προστάτευαν; Ναι, υποτίθεται, ότι υπήρχαν. Να πω για το πιο πρόσφατο, το τελευταίο; Ο αντίστοιχος νόμος που είχε φέρει ο ΣΥΡΙΖΑ, ο ν. 4492/2017, ο οποίος, ανεξάρτητα από το γεγονός, ότι δεν εφαρμόστηκε ποτέ, παρά τις «τυμπανοκρουσίες» της τότε Κυβέρνησης, είχε, ακριβώς, την ίδια στόχευση με το σημερινό νομοσχέδιο. Μάλιστα, έκανε και τον παραγωγό συνυπεύθυνο, προβλέποντας πρόστιμα, εάν δεν αναρτούσε τα τιμολόγια.

Δεν είναι μόνο το ζήτημα των καθυστερήσεων των πληρωμών, αλλά είναι και το ζήτημα των εξευτελιστικών τιμών, για το οποίο το σημερινό νομοσχέδιο δεν προβλέπει τίποτα. Γιατί αυτό στον καπιταλισμό το λύνει η αγορά, δηλαδή, τα μονοπώλια που εκβιάζουν και «στραγγίζουν» τους μικρομεσαίους αγρότες. Τους αναγκάζουν να πουλούν φθηνά την παραγωγή τους, ενώ οι εργαζόμενοι των λαϊκών στρωμάτων αγοράζουν ακριβά και δεν μπορούν να καλύψουν τις ανάγκες τους. Θυμηθείτε τι έγινε την τελευταία περίοδο με τα μανταρίνια ή με τις ελιές Καλαμών ή με τις πατάτες ή και άλλα προϊόντα. Και κάθε χρόνο, παρά τους δήθεν νόμους προστασίας, προϊόντα και αγροτοπαραγωγοί μπαίνουν στη «μέγγενη» των εκβιασμών και της χρεοκοπίας, για να κερδίζουν οι μεγαλοεξαγωγείς και οι μεταποιητές.

Κι όμως, αυτό που κάνετε και εσείς και οι προηγούμενοι είναι να απορρίπτετε το αίτημα των εγγυημένων τιμών στους αγρότες, την ώρα που παρέχετε στους επιχειρηματικούς ομίλους εξασφαλισμένες τιμές και κέρδη, με βάση κανονισμούς της Ευρωπαϊκής Ένωσης. Τα παραδείγματα είναι πολλά. Τα κόμιστρα στα διόδια, η τιμή της κιλοβατώρας στους παραγωγούς των Ανανεώσιμων Πηγών Ενέργειας, οι τιμές στα δίκτυα κινητής και σταθερής τηλεφωνίας και ούτω καθεξής. Όμως, και στην περίπτωση των εμβολίων κατά του COVID, όπου τα κράτη έχουν προκαταβάλει δισεκατομμύρια για την εγγυημένη κερδοφορία των ομίλων στις φαρμακοβιομηχανίες, με την Ευρωπαϊκή Ένωση να κρατάει «επτασφράγιστο» μυστικό τις συμφωνίες μαζί τους.

Να, λοιπόν, ποια είναι τα προβλήματα. Τα λύνει η παρούσα Οδηγία της Ευρωπαϊκής Ένωσης και το νομοσχέδιο; Η Οδηγία αναγνωρίζει, ότι υπάρχουν προβλήματα σε αυτόν τον τομέα, με τους χονδρέμπορους και τους βιομηχάνους να διαμαρτύρονται για τις μεγάλες καθυστερήσεις των σουπερμάρκετ και τα γνωστά φαινόμενα με την πτώχευση «αλυσίδων», όπως διαμαρτύρονται και για άλλες πρακτικές που χρησιμοποιούν, κυρίως, τα σουπερμάρκετ, για να αυξήσουν την κερδοφορία τους, όπως τα τέλη που χρεώνουν για ένα καλό ράφι ή ακυρώσεις παραγγελιών ή μονομερείς αλλαγές σε όρους σύμβασης και άλλα.

Ωστόσο, η ευρωπαϊκή Οδηγία αντιμετωπίζεται με τον ίδιο τρόπο, δηλαδή, την εμπορική συναλλαγή ανάμεσα σε δύο επιχειρηματικούς ομίλους με τεράστιους τζίρους δεκάδων και εκατοντάδων εκατομμυρίων ευρώ από τη μία και από την άλλη, την εμπορική συναλλαγή ανάμεσα σε μία τέτοια επιχείρηση, όπως ένα σουπερμάρκετ ή μία γαλακτοβιομηχανία και έναν μικρομεσαίο κτηνοτρόφο ή έναν μικρό προμηθευτή. Είναι, όμως, το ίδιο πράγμα η σχέση ανάμεσα σε δύο «λύκους» και η σχέση ανάμεσα σε «λύκο και πρόβατο;» Η μεγάλη επιχείρηση, το εμπορικό και μεταποιητικό μονοπώλιο, «κρατάει στο χέρι» τον παραγωγό με διάφορους τρόπους, όπως με εκβιασμούς, ότι η παραγωγή του θα μείνει αδιάθετη, με εισαγωγή φθηνότερων πρώτων υλών από το εξωτερικό ή απαίτηση για διάφορες πιστοποιήσεις και προδιαγραφές, στα πλαίσια του λεγόμενου ποιοτικού ελέγχου, αλλά και με άλλες μεθόδους, που όλοι ξέρουμε.

Τα ίδια ισχύουν και για τις σχέσεις των αγροτοκτηνοτρόφων με τους μεγαλοεξαγωγείς, οι οποίοι υπηρετούν, κατά γράμμα, το όραμά σας για εξωστρέφεια και είναι άπειρα τα παραδείγματα των μεθόδων που χρησιμοποιούν για να παίρνουν την παραγωγή «μπιτ παρά» ή ακόμη και χωρίς να πληρώσουν, επικαλούμενοι διάφορα συμβάντα.

Προβλέψατε, λοιπόν, στο νομοσχέδιο, να υπάρχει δέσμευση για την τιμή αγοράς των προϊόντων, από τη στιγμή που ένας αγοραστής έχει κλείσει συμφωνία με έναν προμηθευτή. Πρόκειται για μία διάταξη που έχει αναφορά και στα αγροτικά προϊόντα, όπου οι ανοιχτές τιμές είναι καθεστώς, ακόμη και σε αυτό το ελάχιστο μέτρο που έχουν χίλιους δυο τρόπους να το ξεπερνούν και είναι σίγουρο, ότι θα μείνει στα «χαρτιά», οι εκπρόσωποι των σουπερμάρκετ το θεωρούν εμπόδιο στον ανταγωνισμό και σας «κουνάνε και το δάχτυλο», ότι κακώς το φέρνετε, από τη στιγμή που δεν υπήρχε σχετική πρόβλεψη στην Οδηγία της Ευρωπαϊκής Ένωσης.

Βέβαια, κανένα σουπερμάρκετ δεν θα αγοράσει άμεσα από τον αγρότη, ιδιαίτερα τον μικρομεσαίο, τον βιοπαλαιστή. Υπάρχουν οι μεσάζοντες που συγκεντρώνουν την παραγωγή και την διαθέτουν στο μονοπώλιο. Όσοι δε από αυτούς τους μεσάζοντες έχουν τζίρους, κάτω από δύο εκατομμύρια ευρώ, δεν δεσμεύονται από το νομοσχέδιο και την οδηγία και το τονίζουμε αυτό. Όμως, οι ενδιάμεσοι λειτουργούν ως «δορυφόροι» των μεγάλων επιχειρήσεων, όχι μόνο στα σουπερμάρκετ, αλλά και στη μεταποίηση. Μέχρι και οι γαλακτοβιομήχανοι, σε πολλές περιπτώσεις, χρησιμοποιούν μεσάζοντες, για να εξασφαλίσουν πρώτη ύλη σε χαμηλή τιμή. Ακόμη, όμως, και για τις επιχειρήσεις με τζίρους πάνω από δύο εκατομμύρια, ποιος αγρότης θα πάει να καταγγείλει τους εκβιασμούς που δέχεται, τις αθέμιτες πρακτικές και τις ανοιχτές τιμές, όταν γνωρίζει, ότι θα έχει πρόβλημα με τη διάθεση της παραγωγής, αν δεν υποκύψει στα «θέλω» του μεγαλοεπιχειρηματία;

Όσο για τον αυτεπάγγελτο έλεγχο που προβλέπει το νομοσχέδιο, πέρα από τη δυνατότητα των καταγγελιών ρωτάμε, πώς είναι δυνατόν αυτός να υλοποιείται, από τη στιγμή που η αρμοδιότητα ανατίθεται σε μία επιτροπή γενικών διευθυντών του Υπουργείου Αγροτικής Ανάπτυξης, οι οποίοι προΐστανται σε υπηρεσίες υποστελεχωμένες, στις οποίες έχουν να γίνουν προσλήψεις πάνω από δέκα χρόνια, ενώ έχουν αποχωρήσει εκατοντάδες υπάλληλοι; Άρα, ακόμη και αυτή η διάταξη για τις ανοιχτές τιμές είναι μία κοροϊδία που δεν πρόκειται να αλλάξει την κατάσταση προς όφελος των μικρομεσαίων αγροτών. Όμως, η ουσία της οδηγίας και του νομοσχεδίου είναι αλλού, σε σχέση με τους αγρότες. Πίεση στην κατεύθυνση επιβολής γραπτών συμβάσεων που «δένουν» τον αγροτοπαραγωγό στο «άρμα» του μεγαλέμπορου ή του μεγαλοβιομήχανου.

Μπορεί οι συμβάσεις αυτές να προπαγανδίζονται ως ασφαλιστικές «δικλείδες» που εξασφαλίζουν τον αγροτοπαραγωγό, όμως, δεν είναι καθόλου έτσι τα πράγματα και αυτό φαίνεται στα άρθρα 3 και 4 που προβλέπουν, ότι οι γραπτές συμφωνίες μπορούν να περιλαμβάνουν ακόμη και τη νομιμοποίηση των λεγόμενων αθέμιτων ρητρών και πρακτικών, τις οποίες -υποτίθεται- ότι τα συγκεκριμένα άρθρα αντιστρατεύονται. Δηλαδή, δίνονται δυνατότητες να νομιμοποιούνται οι αθέμιτες εμπορικές πρακτικές προς όφελος πάντα των ομίλων. Αυτό κάνει η Οδηγία και το νομοσχέδιο.

Όλη αυτή την κατάσταση στηρίζει και ενισχύει η Κοινή Αγροτική Πολιτική και η πολιτική όλων των κυβερνήσεων, διαχρονικά. Ο ανταγωνισμός και η εξωστρέφεια που βρίσκονται στην προμετωπίδα σας ως λέξεις «κλειδιά» που ευνοούν την καπιταλιστική ανάπτυξη, σημαίνει ένταση της «καταλήστευσης» του μικρομεσαίου αγρότη και απλησίαστα τρόφιμα στη λαϊκή κατανάλωση. Γι’ αυτό «αυγαταίνουν» τα κέρδη των μονοπωλίων ακόμη και σε περιόδους lockdown.

Όπως καταλαβαίνετε, εμείς καταψηφίζουμε το παρόν νομοσχέδιο.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Θέλω να πω, ότι πριν από δέκα χρόνια, καθιερώσαμε στο Υπουργείο Ανάπτυξης την πληρωμή των παραγωγών με δίγραμμη επιταγή και ζυγολόγια. Αυτοί που διαφώνησαν πρώτοι, ήταν οι παραγωγοί. Δηλαδή, κάναμε συνδικαλισμό για τους παραγωγούς, γιατί είχαν πρόβλημα με τη δίγραμμη επιταγή. Δηλαδή, για να μην τους πληρώνουν και το βράδυ να τους παίρνουν τα μισά πίσω, καθιερώσαμε τη δίγραμμη επιταγή και τα ζυγολόγια και βρήκαμε τον μπελά μας. Άρα, λοιπόν, πρέπει να θέλει να κουνήσει και λίγο τα χέρια του κάποιος για να τον σώσουμε, δεν φτάνει να είναι δυνατός ο διασώστης.

Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης - ΚΥΡΙΑΚΟΣ ΒΕΛΟΠΟΥΛΟΣ):** Πρώτα απ' όλα, καλορίζικος, κύριε Υπουργέ, κάθε επιτυχία και σε εσάς κυρία Υφυπουργέ.

Κυρίες και κύριοι συνάδελφοι, επειδή το νομοσχέδιο αφορά την «υιοθέτηση» μιας κοινοτικής Οδηγίας, μάς δίνεται η ευκαιρία να αναφερθούμε, γενικότερα, στον πρωτογενή τομέα, μεταξύ άλλων, στην κτηνοτροφία και στη μεγάλη αύξηση των τιμών των ζωοτροφών. Εν προκειμένω, φαίνεται, πως το Υπουργείο δεν έχει αντιληφθεί τη σοβαρότητα του θέματος, ενώ η κυρία Υφυπουργός, στην πρότασή μας σχετικά με την προαγορά μέσω συμβολαίων, futures, δηλαδή, για να προστατευθούν οι κτηνοτρόφοι μας από τις κατακόρυφες ανόδους των τιμών των ζωοτροφών -κάτι πολύ σύνηθες στο εξωτερικό- ως μακροπρόθεσμο μέσο φυσικά, αφού είναι, ήδη, πολύ αργά, απάντησε κάτι που δεν ήταν δυνατόν να φανταστούμε. Ανέφερε πως ο στόχος μας ήταν ο έλεγχος των παγκόσμιων τιμών αυτού του είδους των εμπορευμάτων, των Commodities, οπότε θα χρειάζονταν πολλά δισεκατομμύρια ευρώ, κάτι αδιανόητο, αφού, προφανώς, η Ελλάδα, ακόμη και αν μπορούσε, δεν έχει κανένα νόημα να επιδιώξει κάτι τέτοιο προς όφελος ολόκληρου του πλανήτη.

Εκτός αυτού, όταν είπαμε, πως δεν είμαστε υπέρ των επιδοτήσεων, αλλά υπέρ της ανόδου της ανταγωνιστικότητάς μας στον πρωτογενή τομέα, με τρόπους όπως ο παραπάνω, απάντησε πως με τις επιδοτήσεις προστατεύονται οι αγρότες και οι δικοί μας κτηνοτρόφοι από την παγκοσμιοποίηση. Αν είναι δυνατόν. Προφανώς, βέβαια, χρειάζεται η στήριξή τους σε περιόδους πανδημίας ή φυσικών καταστροφών, αλλά οι ανεξέλεγκτες επιδοτήσεις ήταν αυτές που κατέστρεψαν τον πρωτογενή μας τομέα, ο οποίος χρειάζεται κεντρική κατεύθυνση και σωστό προγραμματισμό για να αναπτυχθεί, όπως φαίνεται καθαρά από τα παραδείγματα του Ισραήλ, της Νέας Ζηλανδίας, της Δανίας κ.λπ..

Οφείλουμε να σημειώσουμε εδώ, πως οι ζωοτροφές αντιπροσωπεύουν το 67% του κόστους παραγωγής στην κτηνοτροφία, όπως θα καταθέσουμε αργότερα τον πίνακα στα Πρακτικά. Οπότε, η τεράστια αύξησή τους, οφειλόμενη, προφανώς, στην άνοδο της ζήτησης άλλων χωρών, θα μας δημιουργήσει πολύ μεγάλα προβλήματα, ειδικά, επειδή, δυστυχώς, τις εισάγουμε, αντί να τις παράγουμε μόνοι μας, με το αντίστοιχο εμπορικό μας έλλειμμα να είναι στα 230 εκατομμύρια ευρώ. Αν μη τι άλλο, θα μπορούσαμε να χρησιμοποιήσουμε τα τεύτλα, αφού δεν λειτούργησε, τελικά, η Ελληνική Βιομηχανία Ζάχαρης, παρά τις δηλώσεις του Υπουργού Ανάπτυξης, αντί να αφεθούν και να σαπίσουν στα χωράφια, σύμφωνα με τις δικές μας πληροφορίες.

Δυστυχώς, όμως, φαίνεται, πως η Ελληνική Βιομηχανία Ζάχαρης, αφέθηκε να χαθεί μέσα από την ευρωπαϊκή πολιτική, όπως πολλές άλλες παραγωγικές επιχειρήσεις μας. Δεν είναι, φυσικά, η μοναδική, αφού η πολιτική της Ε.Ε., έκλεισε τους παραγωγούς ζάχαρης του νότου, οπότε, πλέον, ελέγχουν όλη την αγορά οι παραγωγοί του βορρά, ενώ ενδέχεται η Ε.Ε. να είναι καθαρός εξαγωγέας ζάχαρης φέτος, όπως θα καταθέσουμε στα Πρακτικά. Σε κάθε περίπτωση, θεωρούμε, πως πρόκειται για ένα πολύ μεγάλο πρόβλημα, εάν όχι για σκάνδαλο. Το παρακολουθούμε και θα επανέλθουμε πολλές φορές.

Συνεχίζοντας, οι τιμές του καλαμποκιού και της σόγιας έχουν αυξηθεί κατά 60% από το καλοκαίρι, οπότε δεν θα αντέξουν το κόστος πολλοί παραγωγοί μας, ούτε φυσικά οι καταναλωτές, στους οποίους, στη συνέχεια, θα μεταφερθεί. Η κυρία Υφυπουργός, υποθέτοντας πως εκφράζει το Υπουργείο και την κυβερνητική θέση, μάς είπε πως οι ανατιμήσεις είναι φυσιολογικό να συμβαίνουν στις αγορές, ενώ οι συμμετέχοντες, απλώς, παρακολουθούν και υπομένουν τις συνέπειες, όπως θα είναι λογικά το κλείσιμο μονάδων και η περαιτέρω μείωση της παραγωγής κατά το πρότυπο των ετών των μνημονίων. Τα μέτρα δε, που μας ανέφερε ως ενισχύσεις -εάν δεν ακούσαμε κάτι καλά, το επαναλαμβάνω, για να μας διορθώσετε-, αφορούν πάγια μέτρα που δεν έχουν σχέση με τις ειδικές συνθήκες που παραθέσαμε. Πρώτον, 30 εκατομμύρια ευρώ στους αιγοπροβατοτρόφους και δεύτερον, 50,4 εκατομμύρια ευρώ επιστρεπτέα προκαταβολή στους κτηνοτρόφους, ένα αστείο ποσό, με βάση τη μείωση των αγροτικών δανείων μετά την καταστροφή της Αγροτικής Τράπεζας, ενώ θα πρέπει να διευκρινιστεί, εάν θα επιστραφεί η επιστρεπτέα προκαταβολή ή αν θα χαριστεί, όπως ακούγεται.

Οφείλουμε, πάντως, να σημειώσουμε, πως η χρηματοδότηση προς τον αγροτικό τομέα έχει μειωθεί σημαντικά στα 1,2 δισεκατομμύρια ευρώ ή στο 1% του συνόλου, σε σχέση με τα 3,9 δις ευρώ το 2009. Παράλληλα, το 2012, όταν διαλύθηκε η Αγροτική Τράπεζα, διαχωρίστηκε σε «καλή» με τα ενήμερα δάνεια που ανέλαβε η Τράπεζα Πειραιώς και σε «κακή» που ανέλαβε το Ταμείο Χρηματοπιστωτικής Σταθερότητας προς εκκαθάριση, ενώ έκτοτε λείπει μία εξειδικευμένη πηγή χρηματοδότησης.

Τρίτον, σχετικά με τα δάνεια έως 25.000 ευρώ, χωρίς ασφαλιστική ενημερότητα, θα θέλαμε να διευκρινιστεί, εάν εννοούνται οι μικροπιστώσεις.

Τέταρτον, οι συνδεδεμένες ενισχύσεις, 31 εκατομμύρια ευρώ για πρωτεϊνούχα ψυχανθή και πέμπτον συνδεδεμένες ενισχύσεις 55 εκατομμύρια ευρώ και 35 εκατομμύρια ευρώ για πρόβειο και βόειο κρέας.

Εκτός αυτών, αναφέρθηκαν οι εξής φορολογικές ελαφρύνσεις. Πρώτον, κατάργηση εισφοράς αλληλεγγύης και τέλος επιτηδεύματος. Δεύτερον, μείωση φορολογικού συντελεστή από το 22% στο 9%, εάν, βέβαια, έχουν κέρδη. Τρίτον, 1.000 ευρώ αφορολόγητο για κάθε παιδί. Τέταρτον, μείωση του ύψους εισφορών και αποσύνδεση από το εισόδημα. Πέμπτον, 50% μείωση προκαταβολής φόρου για όσους έχουν μείωση τζίρου λόγω πανδημίας. Έκτον, ακατάσχετο και αφορολόγητο των ενισχύσεων Covid του 2020 που θα επεκταθεί και το 2021 και έβδομον, πάταξη των ελληνοποιήσεων, κάτι που μας φαίνεται αστείο, με κριτήριο αυτά που συνέβησαν με τη νοθευμένη φέτα στη Γερμανία. Θα το πληρώσουμε πανάκριβα.

Όλες αυτές οι παρεμβάσεις, τι ποσό αντιπροσωπεύουν συνολικά; Σε τι μπορεί να βοηθήσουν, σε σχέση με το έκτακτο φαινόμενο της αύξησης της τιμής των ζωοτροφών; Ειδικά, σε ότι αφορά στις ενισχύσεις, είναι αδιανόητο να δίνονται στο βαμβάκι που εξάγεται ακατέργαστο και όχι στη χοιροτροφεία. Όμως, υπάρχουν τρόποι, όπως την περίοδο της πανδημίας, που η Ευρωπαϊκή Ένωση έδωσε άδεια για ειδικές επιχορηγήσεις, ύψους 125.000 ευρώ, ανά φάρμα, όπως θα καταθέσουμε στα Πρακτικά. Το συγκεκριμένο πρόγραμμα αναφέρεται ξεκάθαρα στην κάλυψη λειτουργικών εξόδων, ενώ επεκτείνεται έως και τη μεταποίηση τροφίμων.

Περαιτέρω, η Κυβέρνηση ανακοίνωσε μόνο 150 εκατομμύρια ευρώ, σύμφωνα με την 7η Αξιολόγηση, για τις γεωργικές και κτηνοτροφικές εκμεταλλεύσεις, σε ότι αφορά στην πανδημία, ποσό που θεωρούμε πολύ χαμηλό, σε σχέση με τα 24 δισεκατομμύρια που ενισχύθηκε ολόκληρη η οικονομία για την αντιμετώπιση της πανδημίας και των «αλλοπρόσαλλων» lockdown της Κυβέρνησης, για την επιδότηση της ανεργίας και όχι της εργασίας, καθώς, επίσης, της παραγωγής, όπως θα έπρεπε. Εκτός αυτού, έχει προταθεί ένα νέο πακέτο ενισχύσεων, ύψους 8 δισεκατομμυρίων ευρώ για το 2021- 2022, όπως θα καταθέσουμε στα Πρακτικά, αφού ο στόχος μας δεν είναι να κατηγορούμε την Κυβέρνηση, αλλά να λειτουργούμε εποικοδομητικά, όπου και όπως μπορούμε.

Ο βασικός μας στόχος, όμως, σε ότι αφορά στον πρωτογενή τομέα, οφείλει να είναι η είσοδος νέων τεχνολογιών γενικότερα, όπως του Precision Farming, κ.λπ., έτσι ώστε να γίνει πιο ανταγωνιστικός και να προσελκύσει τους νέους επιστήμονές μας που εγκαταλείπουν συνεχώς την Ελλάδα και όχι την εισαγωγή εργατών γης που ανέφερε στην πρόσφατη περιοδεία του ο Υπουργός, όπως θα καταθέσουμε στα Πρακτικά, αφού αυτό είναι το μοντέλο του προηγούμενου αιώνα. Το να χρηματοδοτούμε ένα μοντέλο του παρελθόντος, δεν είναι, ασφαλώς, λύση και δεν μας οδηγεί πουθενά, ούτε νομοσχέδια, όπως το σημερινό, που στην ουσία είναι η μετάφραση μιας Οδηγίας της Ευρωπαϊκής Ένωσης για μεσάζοντες που, στην πράξη, δεν φαίνεται, ότι θα αλλάξει κάτι.

Σχετικά με τη σημερινή Οδηγία, εισήχθη στις 17 Απριλίου του 2019 και όπως φαίνεται θα είμαστε από τις πρώτες χώρες που θα την επικυρώσουμε, όπως θα καταθέσουμε στα Πρακτικά, ενώ σε σχέση με το περιεχόμενό της, στα 21 άρθρα της, περιλαμβάνει τα εξής. Στο Α΄ Μέρος, καθορίζεται το πλαίσιο εφαρμογής έναντι αθέμιτων πρακτικών, σε σχέση με τις πωλήσεις γεωργικών προϊόντων, με βάση τον τζίρο των παραγωγών και των αγοραστών που ομαδοποιούνται σε πέντε υποκατηγορίες με κριτήριο τον κύκλο εργασιών από 2 έως 350 εκατομμύρια €.

Ειδικότερα, εφαρμόζεται στις αντιστοιχίσεις τζίρου προμηθευτών και αγοραστών, δηλαδή, παρέχει προστασία έναντι λίγο μεγαλύτερων αγοραστών, σε ότι αφορά στον τζίρο, αν και δεν καταλαβαίνουμε, ακριβώς, τη λογική, οπότε θα έπρεπε, να μάς εξηγηθεί. Δεν θα διαβάσουμε τον πίνακα, αφού γνωρίζουμε όλοι τις διάφορες κατηγορίες.

Στη συνέχεια, καθορίζονται οι αθέμιτες εμπορικές πρακτικές που ζημιώνουν τους παραγωγούς, ενώ τοποθετούνται ρήτρες αγορών που συνιστούν αθέμιτες πρακτικές. Επιπλέον, συστήνεται μία αρμόδια αρχή για τον συγκεκριμένο σκοπό στο Υπουργείο Αγροτικής Ανάπτυξης και Τροφίμων, αν και θα μπορούσε να υπάρχει μία άλλη αρχή, όπως, για παράδειγμα, στο Υπουργείο Ανάπτυξης. Πάντως, δεν προβλέπεται κάποιο κόστος για τη σύσταση αυτής της Υπηρεσίας από το Γενικό Λογιστήριο του Κράτους, οπότε υποθέτουμε, πως όλα αυτά είναι προσχηματικά.

Πώς θα διενεργείται, αλήθεια, ο έλεγχος της αγοράς χωρίς προσωπικό; Εάν πάλι υπάρχει προσωπικό, γιατί δεν γίνεται, ήδη, ο έλεγχος; Περιγράφεται, επίσης, ο τρόπος επιβολής κυρώσεων και το ύψος τους, όμως, δεν προβλέπονται έσοδα από πρόστιμα από το Γενικό Λογιστήριο του Κράτους. Σημαίνει, αλήθεια, πως η επίβλεψη θα είναι προσχηματική ή μήπως αναμένεται, ότι δε θα υπάρχουν παραβάσεις; ΄Η το ένα ή το άλλο θα συμβεί, δεν μπορεί να συμβαίνουν και τα δύο, γι’ αυτό και απαιτείται μία εξήγηση. Τέλος, περιγράφεται ο τρόπος επίλυσης των διαφορών δικαστικά ή με διαμεσολάβηση.

Στο Β΄ Μέρος, σε τρία μόνο άρθρα αναφέρονται διαδικασίες πλειστηριασμού για τη διάθεση ακινήτων του Υπουργείου Αγροτικής Ανάπτυξης, διευκόλυνση χρηματοδοτήσεων έως 25.000 €, χωρίς προσκόμιση ασφαλιστικής ενημερότητας και ο τρόπος πληρωμής συμβουλευτικών υπηρεσιών ενός προγράμματος της ΚΑΠ του 2014-2020.

Συμπερασματικά, επί της αρχής, πρόκειται για ένα «άχρωμο» και ανούσιο νομοσχέδιο κύρωσης μιας κοινοτικής Οδηγίας, όπου, απλά, καταναλώνεται χρόνος και προσπάθεια, όταν αντιμετωπίζουμε τόσες άλλες πιεστικές ανάγκες ως χώρα. Ελπίζουμε, τουλάχιστον, στα πλαίσια της Επιτροπής να γίνει μία γενικότερη συζήτηση, σε ότι αφορά στα προβλήματα του πρωτογενούς τομέα και να αναζητηθούν λύσεις, προτού βρεθούμε κι εδώ προ μεγαλύτερων ακόμη αδιεξόδων, κάτι που ελπίζουμε να μην συμβεί.

Στην επόμενη συνεδρίαση θα αναφερθούμε αναλυτικά, επί των άρθρων.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι, συζητάμε σήμερα το σχέδιο νόμου του Υπουργείου Αγροτικής Ανάπτυξης και Τροφίμων, σχετικά με την ενσωμάτωση στην ελληνική νομοθεσία της Οδηγίας της Ευρωπαϊκής Ένωσης για τις αθέμιτες εμπορικές πρακτικές στις σχέσεις μεταξύ επιχειρήσεων στην «αλυσίδα» εφοδιασμού γεωργικών προϊόντων και τροφίμων.

Επειδή, λοιπόν, το πνεύμα της οδηγίας αυτής είναι η προστασία των, οικονομικά, ασθενέστερων προμηθευτών, εν προκειμένω, θα ξεκινήσω από τις πολύ μεγάλες συνιστώσες. Παγκοσμίως, υπάρχει έλλειψη κοντέινερς αυτή τη στιγμή, εμπορευματοκιβωτίων που εκτοξεύει το κόστος στις μεταφορές προϊόντων. Επιδεινώθηκε με την πανδημία, αλλά και με άλλους παράγοντες, όπως το πολύ πρόσφατο πρόβλημα του τεράστιου μεταφορικού πλοίου που «κόλλησε» στη διώρυγα του Σουέζ.

Ένα δεύτερο θέμα είναι η τεράστια, παγκοσμίως, σπατάλη τροφίμων, η οποία ανέρχεται στο 17% της παγκόσμιας παραγωγής τροφίμων με πρώτη την Ευρώπη, όπως δείχνει ο Οργανισμός Περιβάλλοντος του ΟΗΕ. Η σπατάλη τροφίμων είναι σπατάλη πόρων, χρόνου, χρήματος και οξύνει το επισιτιστικό πρόβλημα, επιβαρύνει, περαιτέρω, το σύστημα διαχείρισης απορριμμάτων, καταστρέφει τη βιοποικιλότητα και συμβάλλει στην κλιματική αλλαγή.

Στην ψηφιακή εποχή, μεγάλο πρόβλημα αποτελεί η έλλειψη δυνατότητας ψηφιακής πώλησης, σε ποσοστό 60%, περίπου, των επιχειρήσεων που δηλώνουν, ότι δεν διαθέτουν e-shop, ειδικά σε μία κρίσιμη περίοδο, όπως τώρα, λόγω του lockdown.

Θα ήθελα να τονίσω, ότι το 1% των γεωργικών επιχειρήσεων ελέγχει το 70% των καλλιεργήσιμων εκτάσεων, παγκοσμίως.  Αυτό δημιουργεί τεράστιες ανισότητες, οικονομικές και κοινωνικές, οι πλούσιοι γίνονται πλουσιότεροι και οι φτωχοί φτωχότεροι. Ο δε Μπιλ Γκέιτς , είναι ο μεγαλύτερος γαιοκτήμονας, παγκοσμίως, αυτή τη στιγμή. Εμείς ως ΜέΡΑ25, είμαστε, πλήρως, αντίθετοι σε αυτές τις πολιτικές.

Θα ήθελα με το παρακάτω παράδειγμα προϊόντος που θα αναφέρω, να αναδείξω τη διαπλοκή, την παρανομία, τα συμφέροντα των πολύ μεγάλων εταιρειών που είναι αντίθετες στο δημόσιο συμφέρον, στη δημόσια υγεία και στο περιβάλλον. Αυτό δεν είναι κάποιο άλλο προϊόν, παρά το Roundup, το οποίο είναι ένα καρκινογόνο ζιζανιοκτόνο, του οποίου τη χρήση δεκαοκτώ κράτη μέλη υπερψήφισαν το 2017, ενώ η Ελλάδα και η Κύπρος το καταψήφισαν. Το «πράσινο φως» για το Roundup το έδωσε η Γερμανία, χάρη στον Υπουργό Γεωργίας τότε, ο οποίος, όμως, ενήργησε μόνος του, χωρίς να συμβουλευτεί τότε την Καγκελάριο, την κυρία Μέρκελ. Αυτό δημιούργησε τεράστιο πρόβλημα στη Γερμανία και στον Υπουργό. Είναι θέματα διαπλοκής σε πανευρωπαϊκό επίπεδο. Το 2023, η Κομισιόν θα εξετάσει, εκ νέου, το θέμα του Roundup, το οποίο, βέβαια, επιβαρύνει, τη δημόσια υγεία και το περιβάλλον. Πρόσφατα δε, στο τέλος του 2020, η εταιρία που παράγει το Roundup, η οποία είναι η Bayer στη συγκεκριμένη περίπτωση, εδέχθη έναν συμβιβασμό, ύψους 10,9 δισεκατομμυρίων δολαρίων για την αποζημίωση χιλιάδων αγωγών που υπάρχουν κατά του Roundup.

Εδώ, πρόσφατα, αναδείξαμε το παράδειγμα της νοθείας της φέτας στην Ελλάδα, ένα πρόβλημα που δημιουργεί συνθήκες αθέμιτου ανταγωνισμού και στην αγορά και το οποίο μάς δείχνει την παντελή ανισότητα συνεργασίας, μεταξύ των «γιγαντιαίων αλυσίδων» των σουπερμάρκετ και των παραγωγών της φέτας. Ουσιαστικά, αυτοί οι μεταποιητές δεν έχουν τη δύναμη απέναντι σε αυτές τις τεράστιες «αλυσίδες» να επιβάλουν τους δικούς τους όρους και τα δικά τους συμφέροντα.

Ένα άλλο μεγάλο πρόβλημα είναι το θέμα των μεταχρονολογημένων επιταγών, όπως θα δούμε και στα άρθρα του σχεδίου νόμου. Στην Ελλάδα, αυτές οι μεταχρονολογημένες επιταγές που, αυτή τη στιγμή, είναι σε αναστολή, καθιστούν την επιβίωση των παραγωγών και των μεταποιητών πάρα πολύ δύσκολη.

Το σημερινό, υπό εξέταση, σχέδιο νόμου αναφέρεται στην προστασία των, οικονομικά, «ασθενέστερων», αλλά βλέπουμε διαχρονικά, ότι ο πρωτογενής τομέας που το 1980 συνεισέφερε στο 30% στο ΑΕΠ της χώρας, έπεσε στο 14% το 2000 και στο 5% το 2020. Αυτό είναι μία «συρρίκνωση», μία απαξίωση.

Σε ότι αφορά στο σχέδιο νόμου που ενσωματώνει στο ελληνικό δίκαιο την Οδηγία (ΕΕ) 2019/633, κατατέθηκε στη διαβούλευση τον Δεκέμβριο του 2020, με δεκαεπτά άρθρα μιας Οδηγίας που έχει ως στόχο να περιοριστεί το πραγματικό φαινόμενο των αθέμιτων εμπορικών πρακτικών στην «αλυσίδα» των τροφίμων εις βάρος των παραγωγών και των μικρομεσαίων προμηθευτών. Οι αθέμιτες πρακτικές, μεταξύ άλλων, είναι η καθυστέρηση πληρωμών σε ευπαθή προϊόντα, η μονόπλευρη αλλαγή των όρων συνεργασίας, η άρνηση υπογραφής συμβάσεων, οι ακυρώσεις τελευταίας στιγμής, η επιστροφή αδιάθετων προϊόντων.

Η κρίση του κορονοϊού είχε, προφανώς, επιπτώσεις στην εφοδιαστική «αλυσίδα», επομένως, ήταν απαραίτητη η άμεση ενσωμάτωση της Οδηγίας στο ελληνικό δίκαιο. Η Ελλάδα, όμως, εξάντλησε το περιθώριο των δύο ετών που απαιτούνταν από την ενσωμάτωσή του από τις 30/4/2019, ως όφειλε, και μόλις τώρα προχωρά, με κίνδυνο να παραβεί, για άλλη μία φορά, το κοινοτικό δίκαιο.

Ο αγροτικός κόσμος, τέλος, έχει δεχθεί με θετική προδιάθεση το νομοσχέδιο. Από τη διαβούλευση φάνηκε, όμως, πως τα περισσότερα σχόλια προέρχονται από τους μεγαλοπαραγωγούς που προσπάθησαν να περιορίσουν τις, σε βάρος τους, ρυθμίσεις. Μερικώς, το πέτυχαν, καθώς, όπως φαίνεται, από το τελικό κείμενο, συνέβαλαν στη μερική αναθεώρηση ορισμένων, πιο αυστηρών, εναντίον τους, ρυθμίσεων.

Στην επόμενη συνεδρίαση θα αναφερθούμε στα άρθρα. Εμείς επιφυλασσόμαστε, επί του νομοσχεδίου, για την Ολομέλεια.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):**

Στο σημείο αυτό, ο Πρόεδρος της Επιτροπής, έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Δούνια Παναγιώτα (Νόνη), Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Πούλου Παναγιού (Γιώτα), Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Κομνηνάκα Μαρία, Μανωλάκου Διαμάντω, Συντυχάκης Εμμανουήλ, Αβδελάς Απόστολος, Βιλιάρδος Βασίλειος και Λογιάδης Γεώργιος.

Μετά τις τοποθετήσεις των Εισηγητών και Ειδικών Αγορητών, περνάμε στους συναδέλφους που έχουν ζητήσει να μιλήσουν.

Τον λόγο έχει ο κ. Αραχωβίτης.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε. Κύριε Υπουργέ, κύριοι Υφυπουργοί, καλωσορίζουμε την ενσωμάτωση της Οδηγίας, ωστόσο, πρέπει να δούμε το πλαίσιο μέσα στο οποίο γίνεται. Καταρχήν, βρισκόμαστε, εν μέσω μιας πρωτοφανούς κατάστασης που έχει διαμορφώσει η πανδημία, με μία πολλαπλή κρίση, τόσο σε υγειονομικό, όσο και σε κοινωνικοοικονομικό επίπεδο.

Σε αυτό το σημείο, οφείλουμε να ομολογήσουμε, κύριοι Υπουργοί, ότι η διαχείριση της πανδημίας από την Κυβέρνησή σας ήταν τραγική, ιδιαίτερα στο κομμάτι της οικονομίας και της υγείας. Ενώ έχετε εισηγήσεις από όλους τους φορείς για την ενίσχυση του Εθνικού Συστήματος Υγείας, επιμένετε να προσλαμβάνετε αστυνομικούς, αντί υγειονομικούς. Ενώ έχετε εισηγήσεις για ενίσχυση των μέσων μαζικής μεταφοράς, προτιμάτε να ενισχύετε τα μέσα μαζικής ενημέρωσης, παρά τα μέσα μαζικής μεταφοράς. Είναι τραγική η διαχείριση που κάνετε και αυτά περνάνε στην κοινωνία.

Αντίστοιχα, τα προβλήματα είναι τεράστια και στον αγροτικό τομέα. Μετά τη μείωση, την «εξαφάνιση» του τουριστικού προϊόντος και της εστίασης, τα αγροτικά προϊόντα, με τους περιορισμούς στις μετακινήσεις των προϊόντων και των αγαθών, δεν έχουν το εύρος της διακίνησης που είχαν μέχρι πριν από την πανδημία και είναι πρόδηλο, ότι χρειάζονται στήριξη. Όλα τα προϊόντα έχουν πληγεί στον έναν ή στον άλλο βαθμό.

Πηγαίνοντας στα του Υπουργείου, έχουμε μία μεγάλη αγωνία με αυτά που συμβαίνουν στον ΟΠΕΚΕΠΕ, κύριε Υπουργέ. Έχουμε αποφάσεις που η μία αναιρεί την άλλη, έχουμε παραιτήσεις Προέδρων και έχουμε και μία πρόσφατη απόφαση της αρμόδιας αρχής. Καταλαβαίνετε, ότι η αγωνία των παραγωγών, αλλά και δική μας είναι μεγάλη για την ομαλή καταβολή των επιδοτήσεων, των άμεσων, των συνδεδεμένων, και των προγραμμάτων, ειδικά, ενόψει της νέας περιόδου. Καταθέσαμε και σχετική Επίκαιρη Ερώτηση και ελπίζω να μάς δοθεί, πολύ σύντομα, η ευκαιρία να συζητήσουμε το θέμα, γιατί, όπως καταλαβαίνετε, είναι το θέμα που «καίει», αυτή την περίοδο, όλους τους αγρότες που παρακολουθούν με αγωνία τι θα γίνει με τον ΟΠΕΚΕΠΕ.

Σε ότι αφορά στην Οδηγία, να ξεκαθαρίσουμε, από την αρχή, για ποιους μιλάμε. Από τη μία πλευρά, μιλάμε για τις σχέσεις των αγροτών, των παραγωγών, των κτηνοτρόφων, των αλιέων, των μικρών επιχειρηματιών-μεταποιητών με τις μεγάλες «αλυσίδες» πώλησης, όπου καταλαβαίνουμε όλοι, ότι εδώ υπάρχει μία «λεόντεια» σχέση. Η ανάγκη νομοθέτησης, προφανώς, γίνεται για να στηρίξει αυτούς που έχουν ανάγκη στήριξης, δηλαδή, που είναι οι πιο «αδύνατοι κρίκοι» στη διαπραγματευτική «αλυσίδα», άρα τους μικρούς παραγωγούς.

Από την άλλη πλευρά, οι μεγάλοι έχουν τη δυνατότητα να παρεμβαίνουν να κάνουν lobbying ακόμη και στη διαμόρφωση της Οδηγίας και αυτό το βλέπουμε σε πολλά σημεία της. Αυτή η Οδηγία έχει ένα καλό. Σε πολλά θέματα αφήνει τη δυνατότητα απόφασης για το ποια στάση, -το πλαίσιο, δηλαδή, είναι ευρύτερο- θα ακολουθηθεί στις εθνικές κυβερνήσεις. Αφήνει ένα τέτοιο περιθώριο «ελιγμών».

Επίσης, θα ήταν μία καλή ευκαιρία να έρθει συμπληρωματικά στον ν.4492/2017, που ήταν ένας νόμος που είχε προβλήματα στη λειτουργία του, αλλά έλυσε προβλήματα και έθεσε ένα πλαίσιο, επιτέλους, στην προστασία των παραγωγών νωπών και ευαλλοίωτων προϊόντων. Όμως, μέσα στο νομοσχέδιο στην ενσωμάτωση της Οδηγίας δεν αναφέρεται, ούτε μία λέξη στον ν.4492/2017 ούτε καν στον πίνακα, στο παράρτημα, για το ποια είναι τα προϊόντα που μπορούν να ενταχθούν στις διατάξεις του παρόντος νόμου. Υπάρχει ο πίνακας. Είναι το Παράρτημα 1 του ν.4492/2017. Ούτε καν αναφορά δεν γίνεται σε αυτό. Γιατί;

Να δούμε τώρα, πιο συγκεκριμένα, αν και θα τα πούμε και στη συζήτηση, κατ’ άρθρον, γιατί κάνουμε αυτή την κριτική. Πρώτον, από τον ορισμό, ήδη, γίνεται αναφορά, ότι η εφαρμογή του νόμου γίνεται στους αγοραστές με κύκλο εργασιών, άνω των δύο εκατομμυρίων ευρώ. Όπως ξέρετε καλά, στη χώρα μας οι μεταποιητικές, προμηθευτικές επιχειρήσεις, με τζίρο πάνω από δύο εκατομμύρια ευρώ, είναι η μειοψηφία. Δηλαδή, οι παραγωγοί πωλούν, συναναστρέφονται και έχουν ως αγοραστές μικρότερες των δύο εκατομμυρίων κύκλου εργασιών επιχειρήσεις. Άρα, για ποιους είναι η εφαρμογή αυτή; Ποιους θα προστατεύσει, έναντι ποιων;

Το δεύτερο σημείο κριτικής είναι το άρθρο 4, που, όπως σας είπε και η Εισηγήτριά μας, αφήνει ένα πολύ μεγάλο «παράθυρο» -θα έλεγα ολόκληρη «μπαλκονόπορτα»- για την κατάργηση, επί της αρχής, της συμφωνίας. Όταν λέει, ότι εξαιρούνται των διατάξεων, καταλαβαίνετε ποιος θα κάνει τη συμφωνία. Αυτός που είναι ο πιο ισχυρός. Άρα για ποιον νομοθετούμε;

Τρίτο σημείο είναι ο τρόπος που θα δουλεύει. Ορίζεται εδώ, ότι ο τρόπος είναι μόνο εάν υπάρχουν καταγγελίες. Δηλαδή, δεν υπάρχει ένα αυτόματο σύστημα ενημέρωσης της εφαρμογής. Είναι το άρθρο 6. Άρα, όταν και αν ο παραγωγός κάνει καταγγελία, τότε μόνο εμπίπτει στις διατάξεις του νόμου. Και πότε θα κάνει καταγγελία ο παραγωγός; Καταλαβαίνουμε όλοι.

Και το τελευταίο σημείο είναι οι αρχές επιβολής, στο άρθρο 5. Βάζετε -και απορώ, πραγματικά, πώς μπορεί αυτό να είναι λειτουργικό, ποιος το σκέφτηκε αυτό- ότι η Αρχή που θα το εφαρμόζει αποτελείται από τον Πρόεδρο του Νομικού Συμβουλίου και από τρεις Γενικούς Διευθυντές. Μπορεί μία Επιτροπή, υπό τον Πρόεδρο του Ν.Σ.Κ. και τεσσάρων Γενικών Διευθυντών, να είναι λειτουργική και να εξετάζει καταγγελίες που, ενδεχομένως, να φτάνουν τις δεκάδες και τις εκατοντάδες αύριο;

Καταλαβαίνετε, λοιπόν, ότι είναι καλή η προσπάθεια, αλλά νομίζω, ότι δεν επιτυγχάνει τον στόχο του αυτό το νομοσχέδιο.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Σας ευχαριστώ πολύ, κύριε Πρόεδρε. Πριν από λίγες ημέρες, είκοσι πέντε Βουλευτές του ΣΥΡΙΖΑ πήραμε μία απάντηση στην Ερώτησή μας προς τον κ. Υπουργό για την ενσωμάτωση της συγκεκριμένης Οδηγίας στο εθνικό μας δίκαιο. Η απάντηση ανέφερε, εισαγωγικά, ότι «για το μείζον ζήτημα των αθέμιτων εμπορικών πρακτικών και ειδικά για τους μικρότερους φορείς στην «αλυσίδα» εφοδιασμού τροφίμων που είναι η παραγωγή γεωργικών προϊόντων, δυστυχώς, από την απελθούσα Κυβέρνηση, δεν αναλήφθηκε καμία πρωτοβουλία. Και αυτό, παρά τις αλλεπάλληλες συσκέψεις και συναντήσεις, στις οποίες συμμετείχε από το 2016 στα ευρωπαϊκά φόρα».

Όντος, είναι αλήθεια, ότι συμμετείχαμε σε όλα τα ενωσιακά φόρα που συζητήθηκαν αυτά τα θέματα, γιατί μας ενδιέφεραν πάρα πολύ. Είναι, όμως, ψέμα, ότι δεν πήραμε καμία πρωτοβουλία. Κι εμείς, αγαπητοί συνάδελφοι, δεν περιμέναμε την Οδηγία. Αντίθετα, καταφέραμε με τη σύμφωνη γνώμη της Ευρωπαϊκής Επιτροπής, να ενσωματώσουμε στο εθνικό μας δίκαιο πολλές από τις ρυθμίσεις που αναφέρονται στη σημερινή Οδηγία.

Η Ελλάδα, για πρώτη φορά, καθιέρωσε στο δικό της θεσμικό πλαίσιο, στα πλαίσια της Οδηγίας 7/2011 της Ευρωπαϊκής Επιτροπής, δύο μεγάλες τομές για την καταπολέμηση των παράνομων ελληνοποιήσεων εισαγόμενων αγροτικών προϊόντων στην εγχώρια αγορά, αλλά και για την προστασία των παραγωγών από αθέμιτες εμπορικές πρακτικές των «αλυσίδων» χονδρικής με τον ν.4492/2017 για τη διακίνηση και εμπορία νωπών και ευαλλοίωτων αγροτικών προϊόντων. Ούτε μία λέξη, ούτε μία αναφορά, δεν κάνατε, κύριε Υπουργέ, στο σημερινό σας νομοσχέδιο.

Μεταξύ άλλων, καθιερώσαμε την υποχρεωτική επισήμανση, επί των συσκευασιών του γάλακτος και των γαλακτοκομικών προϊόντων της προέλευσης του γάλακτος και ειδικότερα της χώρας άμελξης, της χώρας επεξεργασίας και της χώρας συσκευασίας του.

Δεύτερον, την υποχρεωτική αναγραφή σε όλα τα στάδια διακίνησης του κρέατος, από το σφαγείο έως την ταμειακή μηχανή του καταστήματος λιανικής, της χώρας γέννησης, εκτροφής και σφαγής του ζώου, από το οποίο προέρχεται το κρέας.

Τρίτον, την υποχρέωση πληρωμής των παραγωγών νωπών και ευαλλοίωτων αγροτικών προϊόντων εκ μέρους των χονδρεμπόρων, περιλαμβανομένων των σουπερμάρκετ, το αργότερο, εντός εξήντα ημερών, από την έκδοση του σχετικού τιμολογίου.

Μάλιστα, οι ρυθμίσεις αυτές έτυχαν στήριξης από δυνάμεις πέραν της κυβερνητικής πλειοψηφίας. Τι κατάφεραν; Έφεραν ένα «πλέγμα» προστασίας, τόσο στον Έλληνα αγρότη και την ελληνική παραγωγή, όσο και στον καταναλωτή που μπορεί να γνωρίζει με βεβαιότητα ποιο είναι, πραγματικά, εγχώριο προϊόν, σε ότι αφορά στο γάλα, τα γαλακτοκομικά προϊόντα και τα κρέατα και ποιο όχι. Μόνο έτσι, μπορούν να καταπολεμηθούν σε μεγάλο βαθμό, οι λεγόμενες ελληνοποιήσεις και ο αγρότης μπορεί να απολάβει την υπεραξία που του αναλογεί για τα ποιοτικά προϊόντα που παράγει.

Επιπλέον, με τη ρύθμιση των πληρωμών στις εξήντα ημέρες, κατά ανώτατο όριο, απελευθερώσαμε τον αγρότη, δηλαδή, τον «αδύναμο κρίκο» της εμπορικής διαδικασίας, από την πίεση που του ασκούν οι ισχυροί του χώρου. Είναι αδιανόητο, την ώρα που ο αγροτικός κόσμος στερείται ρευστότητας, να μετατρέπεται σε πιστωτή των πολυκαταστημάτων και των χονδρεμπόρων.

Όμως, για την υλοποίηση αυτών των διατάξεων, όπως και εσείς πάρα πολύ σωστά είπατε, κύριε Πρόεδρε, χρειάζονται και οι ίδιοι οι αγρότες, οι οργανώσεις τους και όλοι οι εμπλεκόμενοι να αναλάβουν δράση, να στηρίζουν και να στηριχθούν, σε όσα προβλέπει ο νόμος. Στην επόμενη παρέμβασή μου θα αναφερθώ, τόσο στη διαχείριση που επιφυλάξατε, κύριοι της Νέας Δημοκρατίας, στις ρυθμίσεις που σας παραδώσαμε, όσο και στο πως επιθυμείτε εσείς να εφαρμόσετε τη συγκεκριμένη Οδηγία.

Επιτρέψτε μου, όμως, πριν κλείσω, να πω δυο λόγια για ένα πολύ μεγάλο πρόβλημα, αυτή την ώρα, στον αγροτικό χώρο, που είναι η λειτουργία του ΟΠΕΚΕΠΕ. Κύριε Υπουργέ, η φράση μου είναι, «πως βλέπουμε Προέδρους να αλλάζουν σαν τα πουκάμισα». Έχετε, ήδη, καθυστερήσει τις πληρωμές. Δεν έχουν ολοκληρωθεί αυτές της βασικής ενίσχυσης, κινδυνεύουν οι συνδεδεμένες, ενώ οι κτηνοτρόφοι δεν αντέχουν άλλο. Με τον «βηματισμό» που έχετε θα υπάρξει πρόβλημα με τις δηλώσεις ΟΣΔΕ του 2021 και το χειρότερο, με την επόμενη προγραμματική περίοδο 2022-2027.

Απαντήστε μας, επιτέλους, πώς θα αντιμετωπίσετε την κατάσταση. Έχουμε κι εμείς προτάσεις, αλλά η απάντησή σας πρέπει να δοθεί σήμερα που υπάρχει μεγάλη ανάγκη.

Ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Πραγματικά, κύριε Αποστόλου, στενοχωριέμαι, γιατί κάποια από αυτά που συζητάμε σήμερα, πριν από δέκα χρόνια τα είχαμε λύσει και ξαναγυρνάμε πάλι πίσω. Είπατε για τα σουπερμάρκετ που έπρεπε να πληρώνουν σε ενενήντα μέρες και σε ενενήντα μέρες έδιναν, εκείνη την εποχή, εξάμηνες επιταγές και πλήρωναν στους εννιά μήνες. Αυτά τα είχαμε δρομολογήσει. Δυστυχώς, γυρνάμε πίσω. Το φρέσκο γάλα το είχαμε καθιερώσει ως ελληνικότητα φρέσκο γάλα. Τα θυμάστε αυτά.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Πρόεδρε, τα θυμόμαστε, αλλά η υλοποίηση είναι το μεγάλο ζήτημα και γι’ αυτό θα μιλήσουμε στην, κατ’ άρθρον, συζήτηση.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το ουσιαστικό σε αυτά που είπατε είναι, ότι και οι αγρότες πρέπει να αναλάβουν τις ευθύνες τους, οι παραγωγοί να αναλάβουν τις ευθύνες τους, να διεκδικήσουν και να προστατεύσουν τα συμφέροντά τους τεκμηριωμένα, με απόψεις, με προτάσεις. Δεν γίνονται θαύματα. Η πολιτική βούληση, προφανώς υπάρχει. Συμφωνούμε όλοι σε πράγματα αυτονόητα, επιτέλους, ας τα κάνουμε πράξη και όταν λέμε «να τα κάνουμε πράξη» δεν είναι μονάχα το ένα, πρέπει να τα κάνουμε όλα.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Πρόεδρε, μόνο η συνεργατική διαδικασία θα βοηθούσε τους αγρότες.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Είμαι ο τελευταίος που θα πω όχι στη συναινετική διαδικασία. Χρειάζεται, δηλαδή, μεγάλη σοφία, να συμφωνήσουμε στη «ιχνηλασιμότητα» των αγροτικών προϊόντων; Ο καθένας να αναλάβει τις ευθύνες του. Δεν γίνεται αλλιώς. Να τις αναλάβει και ο παραγωγός πρώτος.

**ΟΛΥΜΠΙΑ ΤΕΛΙΓΙΟΡΙΔΟΥ:** Κύριε Πρόεδρε, με συγχωρείτε, αλλά όταν λέτε, ότι είχε λυθεί το θέμα με το φρέσκο γάλα πριν από δέκα χρόνια, τι ακριβώς εννοείτε; Ο κ. Χαρακόπουλος για ποιον λόγο παραιτήθηκε;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εγώ δεν είπα ονόματα, κατ’ αρχήν. Εγώ είπα, ότι πριν από δέκα χρόνια το ελληνικό γάλα ήταν συνώνυμο του φρέσκου, είχε διάρκεια πέντε ημερών και το ξέρετε όλοι.

**ΟΛΥΜΠΙΑ ΤΕΛΙΓΙΟΡΙΔΟΥ:** Η παραίτηση του κ. Χαρακόπουλου για ποιον λόγο έγινε, επειδή είχε λυθεί;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εσείς θέλετε να βγάλετε «πολιτικό ζουμί». Εμένα δεν με ενδιαφέρει αυτό, το έχω ξεπεράσει. Εμένα με ενδιαφέρει να προστατευτεί το ελληνικό προϊόν. Εσείς λέτε για τον κ. Χαρακόπουλο και γιατί παραιτήθηκε. Καταλαβαίνω τι λέτε, όλοι καταλαβαίνουμε τι λέτε, αλλά δεν με ενδιαφέρει αυτή η προσέγγιση. Με ενδιαφέρει η ουσία, για την οποία πρέπει να συμφωνήσουμε.

**ΟΛΥΜΠΙΑ ΤΕΛΙΓΙΟΡΙΔΟΥ:** Κύριε Πρόεδρε, με αυτό που λέτε, πολιτική προσέγγιση κάνατε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Φόρτωμας.

**ΦΙΛΙΠΠΟΣ ΦΟΡΤΩΜΑΣ:** Ευχαριστώ, κύριε Πρόεδρε. Θα ήθελα να κάνω μία γενικότερη τοποθέτηση γι’ αυτά που ακούσαμε πριν από λίγο. Αυτό είναι ένα γενικότερο διαχρονικό θέμα που ταλανίζει το Υπουργείο. Δεν είμαι τόσο ειδικός με το θέμα, αλλά υπάρχουν πιο ειδικοί που έχουν διατελέσει και υπουργοί. Όμως, έχω την αίσθηση, ότι και τότε το θέμα δεν λύθηκε και υπήρχαν διάφορες δηλώσεις και από την Ευρωπαϊκή Ένωση. Αυτά, απλώς, για να θυμίζουμε κάποια πράγματα στο Σώμα. Οπότε, επί θητείας τους, δεν είχε λυθεί το θέμα του γάλακτος.

Σε ότι αφορά στο νομοσχέδιο, σκοπός του είναι η προστασία των παραγωγών αγροτικών προϊόντων. Δηλαδή, των προμηθευτών στην κάθετη «αλυσίδα» εφοδιασμού διαφόρων αγροτικών προϊόντων, αλλά και τροφίμων, έναντι των αγοραστών. Σχετικά με την Οδηγία της Ευρωπαϊκής Ένωσης που ενσωματώνουμε σε αυτό το νομοσχέδιο, θέτει την υποχρέωση θέσπισης κανόνων προς τον σκοπό αυτό. Ταυτόχρονα, τροποποιεί, αλλά και διαμορφώνει, την υφιστάμενη νομοθεσία, με σκοπό την καλύτερη προστασία κατά ορισμένων αθέμιτων εμπορικών πρακτικών που, μέχρι τώρα, ζούσαμε.

Με αυτό το νομοσχέδιο προστατεύουμε τις διάφορες μικρομεσαίες επιχειρήσεις και στον τομέα αυτό, αλλά και τους μικροπαραγωγούς. Αποφεύγεται η μεταβίβαση του οικονομικού κινδύνου από τον εμπορικό εταίρο στον άλλον, η οποία ταλανίζει, για χρόνια, την «αλυσίδα» εφοδιασμού γεωργικών προϊόντων, αλλά και τροφίμων, με αρνητικό αντίκτυπο.

Οι παραπάνω ρυθμίσεις έχουν μεγάλη σημασία και για την Περιφέρεια ευρύτερα, αλλά και για τον Νομό Κυκλάδων, τον οποίο εκπροσωπώ. Στα νησιά μας υπάρχουν χιλιάδες καλλιεργητές, αλλά και μικροί παραγωγοί διαφόρων γεωργικών προϊόντων και τροφίμων. Λόγω της νησιωτικότητας, τα συνολικά προβλήματα είναι εντονότερα, αλλά χρειάζονται συγκεκριμένες προτάσεις για την άμεση επίλυσή τους. Το παρόν νομοσχέδιο θεωρώ ότι είναι σε έναν πολύ καλό δρόμο και θα διευκολύνει πολύ τους ανθρώπους που ασχολούνται με τον τομέα των γεωργικών προϊόντων, αλλά και των τροφίμων και ζουν, κυρίως, από αυτόν.

Εμείς ως Κυβέρνηση, αλλά και το Υπουργείο και η ηγεσία του, επιδιώκει και καταφέρνει, να στηρίξει αυτή την αγροτική ανάπτυξη, αλλά και την οικονομία. Σέβεται, φυσικά και τις ευρωπαϊκές Οδηγίες και συμπορεύεται με τις λοιπές χώρες της Ευρωπαϊκής Ένωσης. Καταπολεμά χρόνιες πρακτικές και επιλύει προβλήματα του αθέμιτου ανταγωνισμού στις σχέσεις μεταξύ παραγωγών, αλλά και προμηθευτών, με γνώμονα, πάντοτε, το δίκαιο και την προστασία της διαπραγματευτικής δύναμης των μερών.

Πρέπει, φυσικά, να ενισχύσουμε το εισόδημα των αγροτών, οι οποίοι πλήττονται από όλα αυτά, αλλά και των απασχολούμενων στον τομέα αυτόν, ώστε να δώσουμε και μία άλλη κατεύθυνση, μία άλλη δίοδο, πέρα από τον τουρισμό και σε όλους τους υπόλοιπους τομείς. Φυσικά, να ενισχύσουμε και την ανταγωνιστικότητα της ελληνικής αγροτικής παραγωγής, προς όφελος πάντοτε της ελληνικής αγροτικής οικονομίας.

Για τους παραπάνω λόγους, σας καλώ να υπερψηφίσετε το παρόν νομοσχέδιο.

Ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ, κύριε Πρόεδρε. Σας ευχαριστώ, καταρχήν, για την αποδοχή της αιτήματός μου να έχω αυτόν το χρόνο, παρ’ ότι δεν έχει καμία ευθύνη, ούτε το Προεδρείο, ούτε οι συνεργάτες σας στη Βουλή. Επίσης, επειδή ξέρω, ότι έχετε ιδιαίτερη ευαισθησία, ως παλαιός Κοινοβουλευτικός, στη διατήρηση της κοινοβουλευτικής αξιοπρέπειας και αξιοπιστίας των όσων διαδραματίζονται στο χώρο του ελληνικού Κοινοβουλίου και επειδή το αντικείμενο του νομοθετήματος που συζητάμε έχει σχέση με την εναρμόνιση ενός ευρωπαϊκού κεκτημένου που έχει και σαφή ποιοτικά χαρακτηριστικά, θα ήθελα να διατηρήσω το δικαίωμά μου, επί των άρθρων, και, επί της ουσίας, να τοποθετηθώ σε μία από τις επόμενες συνεδριάσεις.

Με την ευκαιρία, ότι ο επισπεύδων Υπουργός έχει διατελέσει και Κοινοβουλευτικός Εκπρόσωπος πρόσφατα, να κάνω μία έκκληση. Δεν μπορεί, τα όσα αποτυπώνονται στα Πρακτικά της Βουλής, να γίνονται αντικείμενο γελοιοποίησης του δημόσιου διαλόγου, χαρακτήρας που υπάρχει στον κοινοβουλευτικό διάλογο. Δεν μπορεί, για παράδειγμα, σήμερα να κρατώ στα χέρια μου -και αν είχα τη δυνατότητα θα το κατέθετα στα Πρακτικά για μία ακόμη φορά - τη δημόσια παραδοχή και ομολογία του Υπουργού Υποδομών και Μεταφορών, ότι ο κορονοϊός εξαπλώνεται και μέσα στα μέσα μαζικής μεταφοράς και μάλιστα, να το δηλώνει αυτό σε εκπρόθεσμη τροπολογία που υπερψηφίστηκε από το ελληνικό Κοινοβούλιο και σήμερα να απασχολεί την κοινή γνώμη ως προϊόν και πάλι δημόσιου λόγου ενός κοινοβουλευτικού άντρα και ενός Υπουργού, η αστειότητα, ότι σήμερα αλλάξαμε γνώμη και ο ιός δεν κολλάει. Είναι οι σημερινές δηλώσεις του κ. Καραμανλή που αναιρεί ο ίδιος τον εαυτό του με αυτά που υποστηρίζει στην τροπολογία που κατέθεσε εκπρόθεσμα και υπερψηφίστηκε πριν από λίγες εβδομάδες, ομολογώντας αυτό που ισχυρίζεται η λογική και η Αντιπολίτευση, εδώ και έντεκα μήνες, ότι ο κορονοϊός κολλάει και στα μέσα μαζικής μεταφοράς.

Ειλικρινά σας το λέω, με αγωνία, για να διατηρήσουμε και την κοινοβουλευτική μας αξιοπρέπεια και τη λογική. Επίσης, η τροπολογία αυτή, κύριε Πρόεδρε, έρχεται για να επικουρήσει μία πιθανή απευθείας ανάθεση «μαμούθ», με ευθύνη του κ. Καραμανλή, για την προμήθεια μηχανισμού ανανέωσης του αέρα στα λεωφορεία που αγοράστηκαν από την Κυβέρνηση χωρίς να έχουν παράθυρα.

Μετά και το χθεσινό, επίσης, κοινοβουλευτικό «φιάσκο», του να παραπέμπεται ένας άνθρωπος, χωρίς να υπάρχει κατηγορία και χωρίς να υπάρχει ζημία του Δημοσίου, κάποια στιγμή, φτάνουμε σε ένα όριο, όπου η συνείδηση του καθενός μας θα είναι η «ασπίδα» και στη Δημοκρατία και στον Κοινοβουλευτισμό. Κάνω έκκληση. Ας βάλουμε ένα όριο στον «κατήφορο», όπου ένας Υπουργός για να κάνει τη δουλίτσα του παραδέχεται, ότι ο Covid εξαπλώνεται στα λεωφορεία, στο μετρό, στις αποβάθρες και στον συνωστισμό και σήμερα, επειδή πέρασε η τροπολογία και η πιθανή ανάθεση, ξαφνικά, πάλι, δεν κολλάει. Διασυρόμαστε. Δεν το παίρνω μόνο ως ευθύνη μιας Kυβέρνησης και μιας «ελλιποβαρούς» κοινοβουλευτικής πλειοψηφίας για τα δεδομένα της εποχής. Το εισπράττω ως προσβολή προς όλους όσοι υπηρετούμε τον Κοινοβουλευτισμό. Την ίδια ώρα, πάλι δημοσιοποιείται, -θα σας το καταθέσω μόλις μπορέσω- μία σύμβαση του ίδιου Υπουργού, του κ. Καραμανλή, για απευθείας ανάθεση με προϋπολογισμό 45 εκατομμύρια για την πρόσληψη συμβούλου του Υπουργού και του Υπουργείου για τα έργα που πρόκειται να γίνουν. Έλεος πια.

Απευθύνομαι σε εσάς, κύριε Βλάχο, γιατί έχετε μία αποδεδειγμένη ευαισθησία να προστατέψουμε το Κοινοβούλιο. Η Κυβέρνηση έχει κάνει τις επιλογές της και θα κριθεί από τον λαό. Εμείς έχουμε υποχρέωση να μην συμμετέχουμε σε αυτό τον «τραγέλαφο» που μπαίνει με την υπογραφή του κ. Καραμανλή ή και άλλων Υπουργών.

Σας ευχαριστώ για την ανοχή σας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας ευχαριστούμε. Δεν σας διέκοψα, παρ’ όλο που δεν είχε σχέση η τοποθέτησή σας με το νομοσχέδιο που συζητάμε.

**ΧΡΗΣΤΟΣ ΓΙΑΝΝΟΥΛΗΣ:** Έχετε δίκιο, γι’ αυτό απευθύνθηκα στην ευαισθησία σας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εγώ σας άφησα να πείτε την άποψή σας. Πάντως, θα έλεγα, επειδή μας ακούνε φίλοι, ότι κανείς δεν περιμένει από κανέναν πολιτικό, ούτε καν από εξειδικευμένο επιστήμονα, να μας πει, εάν εκεί που συνωστίζεται κόσμος κολλάει ο ιός. Αυτό το έχουμε πει, δεν χρειάζεται να το πουν οι Υπουργοί, δεν χρειάζεται να το πουν οι λοιμωξιολόγοι. Ο καθένας το ξέρει. Μην επικαλείστε, λοιπόν, μία δήλωση, τότε το είπε έτσι, άλλοτε το είπε αλλιώς. Εγώ δεν γνωρίζω αυτές τις δηλώσεις.

**ΓΕΩΡΓΙΟΣ ΚΑΡΑΣΜΑΝΗΣ:** Κύριε Πρόεδρε, τι σχέση έχει αυτό το θέμα με το νομοσχέδιο που συζητάμε; Αν θέλει να θέσει ο συνάδελφος αυτό το θέμα, ας καταθέσει Επίκαιρη Ερώτηση.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Καρασμάνη, είστε έμπειρος. Προφανώς, ό,τι ελέχθη, ήταν εκτός θέματος. Όμως, όταν δίνουμε τον λόγο σε κάποιον συνάδελφο, δεν ξέρουμε, προκαταβολικά, τι θα πει, ούτε το Προεδρείο είναι εδώ για να κάνει λογοκρισία. Σε Βουλευτές δίνουμε τον λόγο και μπορούν να εκφραστούν. Από αυτά που θα πουν θα κριθούν και από όσους μας ακούνε. Επικαλέστηκε, ο κ. Γιαννούλης, δηλώσεις. Εγώ δεν τις ξέρω και δεν υπεισέρχομαι.

**ΧΡΗΣΤΟΣ ΓΙΑΝΝΟΥΛΗΣ:** Επειδή σας τιμώ ως Πρόεδρο και ως Κοινοβουλευτικό, σας ζητώ συγνώμη που βγήκα εκτός θέματος. Ευχαριστώ για την ανοχή σας και την ευαισθησία σας για τους πολίτες.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Επειδή ακούστηκαν κάποια πράγματα, ως Πρόεδρος, αλλά και ως Βουλευτής, ένιωσα την ανάγκη να διευκρινίσουμε κάτι, επειδή και ο κ. Γιαννούλης επικαλέστηκε επαναφορά του λογικού. Και λέω ποιο είναι το λογικό; Το λογικό είναι να ξέρουμε αυτονόητα πράγματα. Δεν δίνω συνέχεια σε αυτό, το κλείνουμε εδώ. Όντως, υπάρχουν άλλες διαδικασίες, όπως είπε ο κ. Καρασμάνης, που προβλέπουν την ανάλυση αυτών των θεμάτων, όπως ο κοινοβουλευτικός έλεγχος κ.λπ..

Τον λόγο έχει ο κ. Υπουργός.

**ΣΠΥΡΙΔΩΝ-ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, κυρίες και κύριοι συνάδελφοι, είναι μεγάλη τιμή για μένα, ως Υπουργός Αγροτικής Ανάπτυξης και Τροφίμων, να βρίσκομαι εδώ σήμερα ανάμεσά σας και να εισηγούμαι το πρώτο νομοσχέδιο, επί της δικής μου θητείας. Είμαι, ιδιαίτερα, περήφανος, που το νομοσχέδιο αυτό αποτελεί μία έμπρακτη στήριξη στην Ελληνίδα και στον Έλληνα παραγωγό.

Στο πλαίσιο αυτό, θέλω να ξεκινήσω λέγοντας, ότι η πολιτική ηγεσία του Υπουργείου Αγροτικής Ανάπτυξης και Τροφίμων είναι, απολύτως, «ανοιχτή» στο να ακούσει οποιεσδήποτε ιδέες και οποιεσδήποτε προτάσεις, αρκεί να είναι εφαρμόσιμες, να τις συζητήσουμε, να τις δουλέψουμε μαζί και να τις ενσωματώσουμε στο παρόν σχέδιο νόμου. Εδώ θα είμαστε τις επόμενες ημέρες και αυτό θα είναι μία καλή δημιουργική κοινοβουλευτική δουλειά.

Δεν είναι εδώ ο κ. Αραχωβίτης, αλλά θέλω να απευθυνθώ στον ίδιο και στον κ. Αποστόλου. Σέβομαι, απολύτως, και τη πορεία τους στο Υπουργείο και τις ανησυχίες τους για τα ζητήματα που ερχόμαστε εμείς σήμερα να επιλύσουμε και να καλύψουμε. Δεν θέλουμε, σε καμία περίπτωση, να αντιπαρατεθούμε για το παρελθόν. Θέλουμε να πάμε στο μέλλον. Επικροτούμε τη προσπάθεια που έκαναν. Η κυρία Αραμπατζή τότε, ως Εισηγήτρια της Ν.Δ., όταν είχε προκύψει αυτή η πρόταση νόμου, είχε εκφραστεί θετικά και, επί της αρχής, η Ν.Δ., είχε ψηφίσει τότε το νομοσχέδιο. Είχε κάποιες δυσκολίες στο να εφαρμοστεί και γνωρίζουμε την πορεία που είχε. Σε κάθε περίπτωση, δεν το αγνοούμε, αλλά δεν υπάρχει και λόγος αναφοράς.

Επίσης, στο άρθρο 15, αναφέρεται ρητά, ότι το παρόν μέρος δεν θίγει την εθνική νομοθεσία, που αφορά στην καταπολέμηση στα θέματα των εμπορικών πρακτικών. Οπότε, νομίζω, ότι είμαστε σε μία κοινή βάση εκκίνησης και αγαπητοί συνάδελφοι, ότι νομίζετε, ότι μπορούμε να δουλέψουμε μαζί, όπως είπα και πριν, είμαστε ανοιχτοί.

Ευχαριστώ τον κ. Γιαννούλη για την τοποθέτησή του, σε σχέση με τη δική μου θέση για την καλή νομοθέτηση. Θέλω να πω, όμως, ότι, όταν στις Επιτροπές τοποθετούμαστε και δη δεικτικά για συναδέλφους που δεν μπορούν να απαντήσουν, όπως ο κ. Καραμανλής στην προκειμένη περίπτωση, πρακτικά τι κάνουμε, όταν μπαίνουμε σε άλλες συζητήσεις; Υποτιμούμε τους συναδέλφους μας, υποτιμούμε την ίδια την κοινοβουλευτική διαδικασία και στην προκειμένη περίπτωση, υποτιμούμε και τους 650.000 συμπολίτες μας αγρότες, οι οποίοι, όντως, ανησυχούν πολύ γι’ αυτά που εμείς εδώ συζητάμε, ιδιαίτερα, μέσα στην πανδημία που βάλλονται περισσότερο και έχουν τα προβλήματά τους. Οπότε, το ελάχιστο που μπορούμε να κάνουμε εμείς ως εκπρόσωποί τους είναι να τους σεβόμαστε και να συζητάμε για τα θέματά τους, επί της ουσίας.

Σε αυτό το πλαίσιο, μου έκανε εντύπωση, παρ’ ότι εκτιμώ πολύ την κυρία Πούλου, πως εκείνη στάθηκε για εννιάμιση λεπτά σε θέματα γενικής φύσεως. Σε κάθε περίπτωση, δεν θα παρασυρθώ στο να απαντήσω σε όλα αυτά. Νομίζω ότι έχουμε πολλούς άλλους όρους για να αντιπαρατεθούμε. Εν πάση περιπτώσει, όλοι κρινόμαστε. Εμείς αισθανόμαστε περήφανοι για την Κυβέρνησή μας και για τον Πρωθυπουργό, στο πώς διαχειρίζονται τη δύσκολη κατάσταση. Θεωρούμε ότι είμαστε στη σωστή κατεύθυνση και κάνουμε το καλύτερο δυνατό σε όλα τα σημεία τα οποία αναφερθήκατε, αλλά, κυρίως, στην αγροτική πολιτική.

Εκφράστηκαν αρκετά σημεία που είναι εκτός νομοσχεδίου και δεν θέλω να πάρω πάρα πολύ χρόνο, για να απαντήσω. Σε γενικές γραμμές, όμως, κρατώ τις σκέψεις και της Εισηγήτριας του ΣΥΡΙΖΑ γενικά για την αγροτική πολιτική. Θέλω να πω, ότι εμείς ως ομάδα, αυτή τη στιγμή, στο Υπουργείο Αγροτικής Ανάπτυξης είμαστε, απολύτως, «ανοιχτοί». Έχουμε δει τους εκπροσώπους των Κομμάτων ήδη, αλλά και οποιοσδήποτε άλλος συνάδελφος έχει θέσεις και απόψεις, επίσης, θα τον ακούσουμε. Πολλά από αυτά που είπατε τα κάνουμε ήδη. Και τις σκέψεις σας για το Ταμείο Ανάκαμψης θα μπορούσαμε να τις συζητήσουμε και στη Βουλή, βέβαια, τις επόμενες μέρες, αλλά οποτεδήποτε θέλετε είμαστε «ανοιχτοί» να δουλέψουμε μαζί. Αυτό ισχύει, βεβαίως, και για τα άλλα τα άλλα Κόμματα.

Θέλω να σταθώ σε κάτι που είπε ο κ. Βιλιάρδος, ως κριτική, αλλά νομίζω, ότι εκεί συμφωνούμε και ερχόμαστε πιο μπροστά. Όντως, θέλουμε και εμείς ένα αυστηρό κυρωτικό πλαίσιο και αυστηρό πλαίσιο ελέγχων για τις παράνομες ελληνοποιήσεις και για τις νοθεύσεις. Αυτό κάναμε αμέσως, όπως δεν έχει γίνει στο παρελθόν, και για την τελευταία περίπτωση που ήρθε στο προσκήνιο. Σε αυτό το πλαίσιο, έχω μιλήσει και με τον Πρόεδρο της παράταξής σας και του έχω πει, ότι όποιες σκέψεις έχετε τις θέλουμε, για να συνεργαστούμε πάνω σε αυτό. Στο πλαίσιο, όμως, αυτό, για να ακουστεί κιόλας, δεν είναι μόνο αυτά τα 150 εκατομμύρια που προέβλεψε η Κυβέρνησή μας για τους αγρότες. Εκτός από αυτά, έχουν, ήδη, μεταφερθεί από το Πρόγραμμα Αγροτικής Ανάπτυξης 126 εκατομμύρια που έχουν πάει στην ελαιοποίηση, ενώ έχουν δοθεί και περίπου 186 εκατομμύρια επιστρεπτέων προκαταβολών.

Σε ότι αφορά στον ΟΠΕΚΕΠΕ, αγαπητοί συνάδελφοι, πράγματι, ο ΟΠΕΚΕΠΕ αποτελεί την «καρδιά» του Υπουργείου μας, όντας ο Οργανισμός που αναλαμβάνει να προβεί στην πληρωμή των 650.000 αγροτών μας. Με το που ανέλαβα την ηγεσία του Υπουργείου Αγροτικής Ανάπτυξης και Τροφίμων ενημερώθηκα για τα ζητήματα και τα προβλήματα που αντιμετώπιζε ο Οργανισμός και αφορούσαν στον διαγωνισμό τεχνικού συμβούλου. Φαντάζομαι να θυμάστε, ότι στις 7 Ιανουαρίου ο Οργανισμός δεν διέθετε τεχνικό σύμβουλο και ο διαγωνισμός, από τον οποίο θα προέκυπτε ο καινούριος τεχνικός σύμβουλος, ήταν «παγωμένος» με δικαστικές αποφάσεις. Οι πληρωμές των αγροτών μας, αν συνεχιζόταν αυτή η κατάσταση, θα ήταν, πραγματικά, στον «αέρα».

Άμεσα, προβήκαμε στις αναγκαίες ενέργειες, για να υπάρχει νόμιμη βιώσιμη λύση στον Οργανισμό και παρά τις αναταράξεις που υπήρξαν, λειτουργεί, απολύτως, αποτελεσματικά σήμερα. Γίνονται, δηλαδή, κανονικότατα οι πληρωμές, συνδεδεμένες και με τα άλλα μέτρα. Μάλιστα, με βάση τα δεδομένα που πήρα, πριν έρθω στη Βουλή σήμερα, το 2021 έχουν γίνει πληρωμές της τάξης των 319 εκ. ευρώ. Ο προγραμματισμός είναι, απολύτως, κανονικός. Θα γίνουν έως τις 30/6 πληρωμές, ακόμη, 352 εκατομμυρίων ευρώ.

Θέλω να είμαι ξεκάθαρος, ότι όποιος επιχειρήσει, να δημιουργήσει προσκόμματα στη λειτουργία του ΟΠΕΚΕΠΕ, εμφορούμενος από οποιοδήποτε επιχειρηματικό ή άλλο συμφέρον ή άλλη σκέψη έχει στον νου του, θέτει σε κίνδυνο τους 650.000 αγρότες μας, θέτει σε κίνδυνο την επιβίωση των ίδιων και των οικογενειών τους. Κι’ αυτό, εμείς, ως πολιτική ηγεσία, αλλά και η Κυβέρνηση δεν θα το επιτρέψουμε. Θα κάνουμε, ότι πρέπει και ότι χρειάζεται, ώστε ο Οργανισμός να λειτουργεί, όπως λειτουργεί σήμερα κανονικά και στο πλαίσιο αυτό, ευχαριστώ για τις τοποθετήσεις των δύο συναδέλφων από τον ΣΥΡΙΖΑ.

Θέλω να τονίσω, ότι ο ΟΣΔΕ θα ανοίξει στις 15 Απριλίου, όπως έχουμε πει και καλό είναι όλοι μας να κατευνάσουμε τις ανησυχίες. Το έκανα τώρα εδώ. Νομίζω, κύριε Αποστόλου και κύριε Αραχωβίτη να είστε καλυμμένοι από αυτή την απάντηση. Όμως, για οτιδήποτε άλλο, είμαι στη διάθεσή σας. Ο στόχος όλων όσων αγαπούν και το Υπουργείο και τον Οργανισμό, αλλά, κυρίως, σέβονται και στηρίζουν τους Έλληνες αγρότες, είναι να είμαστε δίπλα τους, να υπηρετούμε το δημόσιο συμφέρον και τον ίδιο τον Οργανισμό.

Επανέρχομαι τώρα στο νομοσχέδιό μας, το οποίο αφορά στην ενσωμάτωση της ενωσιακής οδηγίας και το οποίο έρχεται για να προστατεύσει τον παραγωγό και τον προμηθευτή, γενικά, από τις ανισορροπίες που δημιουργούνται στις σχέσεις του με τους αγοραστές των προϊόντων του. Η ανισομέρεια δυνάμεων μεταξύ των μερών δημιουργεί, συχνά, καταστάσεις που στρεβλώνουν την ελεύθερη αγορά. Ως φιλελεύθερη και μεταρρυθμιστική Κυβέρνηση είμαστε υπέρμαχοι της ελεύθερης αγοράς. Ελεύθερη αγορά, όμως, με κανόνες και κανόνες και δικαιοσύνη.

Οι προστατευτισμοί δεν συνάδουν με την πολιτική μας φιλοσοφία. Η ελεύθερη αγορά, όμως, προϋποθέτει την τήρηση των κανόνων του ανταγωνισμού και όχι την ανάπτυξη στρεβλώσεων. Το νομοσχέδιο, λοιπόν, που συζητούμε σήμερα, έρχεται, ουσιαστικά και πρακτικά, να προστατεύσει τον Έλληνα αγρότη, παραγωγό και προμηθευτή από αυτές τις ανισότητες που δημιουργούνται μέσα στην ελεύθερη αγορά. Περιέχει ρυθμίσεις που βελτιώνουν τη ρευστότητα του αγρότη, παρέχοντάς του ένα πολύτιμο αίσθημα οικονομικής ασφάλειας. Ασφάλεια που θα του επιτρέψει, αφενός, να ζήσει την οικογένειά του με μεγαλύτερη άνεση, και αφετέρου, θα τον κάνει να επενδύσει, εκ νέου, στη γη και στην καλλιέργειά του, να βελτιώσει την ποιότητα των προϊόντων του, να αναδιοργανώσει την τακτική προώθησης των προϊόντων του. Εδώ αναδεικνύεται η σύνδεση της Οδηγίας αυτής με την πολιτική «Από το αγρόκτημα στο πιάτο» της Ευρωπαϊκής Επιτροπής. Αυτή την ασφάλεια και αυτή την προστασία παρέχουμε, λοιπόν, εμείς ως Κυβέρνηση σήμερα και κάνουμε αυτό, που προτείνει και η καλή συνάδελφος, η κυρία Πούλου και ορθά το προτείνει. Δημιουργούμε, δηλαδή, ένα νομικό πλαίσιο για τους παραγωγούς μας, όπως είπατε, έντιμο και ακέραιο, με δίκαιους και διαφανείς όρους λειτουργίας.

Σε ότι αφορά στην κριτική για τους αγοραστές -μπορεί να είναι, μπορεί και να μην είναι μεσάζοντες- κάτω των δύο εκατομμυρίων ευρώ, είναι σαφές, ότι αυτό αφορά σε μικρότερες ποσότητες, καθώς οι μεγάλες ποσότητες αγοράζονται από αγοραστές με μεγάλο τζίρο. Αναφερθήκατε και οι συνάδελφοι του ΣΥΡΙΖΑ και η εκπρόσωπος του Κ.Κ.Ε. σε αυτό το θέμα. Αυτοί, λοιπόν, οι μεγάλοι αγοραστές έχουν τη διαπραγματευτική δύναμη, ώστε στη συνδιαλλαγή να δύνανται να λειτουργήσουν κι εκβιαστικά. Οι μικροί αγοραστές και οι έμποροι, συνήθως, πληρώνουν τοις μετρητοίς. Αυτό λέει η αγορά και αυτή είναι η πραγματικότητα.

Σε κάθε περίπτωση, όμως, επειδή το δείξατε έντονα και πιθανόν να έχετε κάποιες προτάσεις συγκεκριμένες, για το πώς να καλύψουμε και το κομμάτι των αγοραστών, κάτω από δύο εκατομμύρια ευρώ, να τις συζητήσουμε και αν είναι εφαρμόσιμες, να δούμε πώς θα τις εντάξουμε στο παρόν σχέδιο νόμου.

Η διασφάλιση της οικονομικής αυτοτέλειας του παραγωγού, του επιτρέπει να σχεδιάσει, αποτελεσματικότερα, τη διαχείριση της παραγωγής και να εφαρμόσει πολιτικές για την αποτελεσματικότερη αξιοποίηση αυτής. Πτυχή αυτής της αξιοποίησης και πρώτιστη προτεραιότητα μας στο Υπουργείο αποτελεί η ελληνική διατροφή, η προώθηση, δηλαδή, ενός τρόπου ζωής που συνιστά η ελληνική διατροφή και των αξιών που αυτή αντιπροσωπεύει. Στοχεύουμε, λοιπόν, με το παρόν νομοσχέδιο να ενισχύσουμε τον παραγωγό μας. Οι αγρότες μας παράγουν πολύτιμα και ευαίσθητα προϊόντα, ευάλωτα σε αλλοίωση, με περιορισμένο χρόνο για τη διάθεσής τους στην αγορά και ανταποδοτικά να αμειφθούν για την εργασία τους.

Στο νομοσχέδιο προβλέπουμε συγκεκριμένο πλαίσιο-πλέγμα διατάξεων που έρχονται να προστατεύσουν τον παραγωγό, αλλά και τον μεταποιητή, εξασφαλίζοντας συνθήκες ορθού ανταγωνισμού και εύρυθμης λειτουργίας της αγοράς. Καθορίζουμε τις πρακτικές εκείνες που είναι εξ ορισμού απαγορευμένες και εκείνες που μπορούν να αποτελέσουν μέρος της συμφωνίας, μεταξύ προμηθευτή και αγοραστή, μόνο αν διατυπωθούν σαφώς και ξεκάθαρα. Ορίζονται συγκεκριμένοι χρόνοι πληρωμής των γεωργικών προϊόντων. Για πρώτη φορά, με αυτό το νομοσχέδιο υποχρεώνουμε τον όποιο αγοραστή, να πληρώνει σε τριάντα ημέρες τον προμηθευτή για την αγορά αλλοιώσιμων γεωργικών προϊόντων, αυτών, δηλαδή, που αλλοιώνονται σύντομα και ως εκ τούτου δεν μπορούν μετά να διατεθούν στην αγορά και σε εξήντα ημέρες για τα υπόλοιπα γεωργικά προϊόντα.

Στο άρθρο 5, συστήνουμε μία πενταμελή Επιτροπή Καταπολέμησης Αθέμιτων Εμπορικών Πρακτικών, στην οποία προεδρεύει η Πάρεδρος του Νομικού Συμβουλίου του Κράτους και σε αυτή υποβάλλονται οι καταγγελίες. Δημιουργείται έτσι, άλλο ένα εχέγγυο στον νόμο για την εφαρμογή καλών πρακτικών, καθώς και ενός ισχυρού εποπτικού μηχανισμού.

Οι ανησυχίες σας εδώ, δεν είναι ως προς τη σύνθεση της Επιτροπής, είναι ως προς το αν το Υπουργείο έχει αρκετό προσωπικό, για να κάνει αυτή τη δουλειά. Σας λέω, λοιπόν, ότι έχει και όπου χρειαστεί θα βρούμε τρόπους να το ενισχύσουμε. Θεωρούμε, ότι η συγκεκριμένη αρμοδιότητα της Επιτροπής πρέπει να βρίσκεται στο Υπουργείο για λόγους που όλοι όσοι έχουν ασχοληθεί με το αντικείμενο καταλαβαίνουν και θα έχουμε τον χρόνο να το συζητήσουμε -αν χρειάζεται- και στις επόμενες συνεδριάσεις μας.

Αγαπητή κυρία Μανωλάκου, επειδή ορθότατα εκφράσαμε την αγωνία σας -την οποία μοιραζόμαστε και εμείς απολύτως- προβλέπεται συγκεκριμένη διαδικασία για τη διαχείριση των καταγγελιών και, κυρίως, εξασφαλίζεται η εμπιστευτικότητα και η προστασία της ταυτότητας του καταγγέλλοντος. Αυτή είναι μία βασική καινοτομία, γιατί, μέχρι σήμερα, τέτοιου είδους διατάξεις -και σωστά αναφερθήκατε σε αυτό- και σε άλλα κράτη-μέλη δεν ήταν αποτελεσματικές, διότι πάντα υπάρχει ο φόβος για εμπορικά αντίποινα. Προβλέπεται, λοιπόν, η δυνατότητα λήψης ασφαλιστικών μέτρων, αν υπάρχει άμεσος κίνδυνος, και επιβολής διαφόρων ειδών κυρώσεων, μεταξύ των οποίων και πρόστιμα.

Επίσης, προβλέπεται δυνατότητα συμβιβαστικής επίλυσης των διαφορών μέσω της διαμεσολάβησης, στα πλαίσια της απαιτούμενης ψηφιοποίησης που αποτελεί έναν βασικό στόχο, μεταξύ άλλων, του Υπουργείου μας. Προβλέπεται η δημιουργία βάσης δεδομένων για τις καταγγελίες. Αυτή θα δημιουργήσει εκείνα τα απαιτούμενα στατιστικά στοιχεία που θα μας επιτρέψουν έναν ετήσιο έλεγχο εφαρμογής των διαδικασιών, με σκοπό τη συνεχή βελτίωση των πρακτικών μας. Αυτό πρέπει να το έχουμε έτοιμο μέχρι την 1η Νοεμβρίου, οπότε θα είναι έτοιμη αυτή η βάση δεδομένων, για να μην έχουμε τα προβλήματα που είχαμε με τον προηγούμενο νόμο.

Συνοψίζοντας, λοιπόν, με αυτό το νομοσχέδιο διασφαλίζουμε τον ελεύθερο ανταγωνισμό, χωρίς στρεβλώσεις, βάζουμε δίκαιους κανόνες που ισχύουν για όλους, ορίζουμε συγκεκριμένους χρόνους, μέσα στους οποίους πρέπει να πληρώνονται οι παραγωγοί μας για τα προϊόντα τους. Εγγυόμαστε στην πράξη, ότι κάθε καταγγελία για αθέμιτες πρακτικές θα γίνεται με ασφάλεια και θα εξετάζεται με σοβαρότητα. Προβλέπουμε αυστηρές κυρώσεις για τους παραβάτες, αξιοποιούμε τις δυνατότητες που μας δίνει ο ψηφιακός μετασχηματισμός και στηρίζουμε τελικά τον Έλληνα παραγωγό και προωθούμε την ελληνική διατροφή.

Καταλήγοντας, θα ήθελα να γίνει αντιληπτό, ότι ο σκοπός αυτού του νομοσχεδίου είναι να δημιουργηθεί μία δίκαιη και αρμονική σχέση μεταξύ του αγρότη, του προμηθευτή και του εμπόρου. Ένα πλαίσιο δικαιοσύνης που θα εναρμονίζει τη δραστηριότητα παραγωγών, μεταποιητών και εμπόρων. Ένα πλαίσιο που θα τους προστατεύει όλους, χωρίς να «δαιμονοποιούμε» κανέναν απ’ όσους είναι μέσα στην «αλυσίδα». Ένα πλαίσιο που εξορθολογίζει την αγορά, προστατεύοντας όλους τους συμμετέχοντες και διασφαλίζοντας την ομαλότητα για το σύνολο των πολιτών με τελικό αποδέκτη τους καταναλωτές.

Το προηγούμενο διάστημα, είχαμε την ευκαιρία να συζητήσουμε με, σχεδόν, όλες τις πλευρές. Δεν ξέρω αν κλήθηκε κάποιος φορέας που δεν είχαμε συζητήσει, όμως, θα το κάνουμε στην επόμενη συνεδρίαση.

Στο πλαίσιο αυτό, αναμένουμε, όπως είπα και στην αρχή, τις σκέψεις, αλλά και τις δημιουργικές προτάσεις όλων υμών, αλλά και εκείνων που θα μιλήσουν αύριο, ώστε να μπορούμε να τις συζητήσουμε.

Λυπάμαι, κυρία Μανωλάκου, που είπατε, ότι θα καταψηφίσετε το νομοσχέδιο. Όμως, είμαι αισιόδοξος, ότι αξίζει το συγκεκριμένο σχέδιο νόμου και θα τύχει τελικά της στήριξης των υπολοίπων πτερύγων της Βουλής, κυρίως, όχι προς όφελος δικό μας, αλλά προς όφελος των Ελλήνων παραγωγών.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς ευχαριστούμε τον κ. Υπουργό για την αναλυτική του τοποθέτηση για όλα τα θέματα.

Κυρίες και κύριοι συνάδελφοι, στο σημείο αυτό, ολοκληρώθηκε η πρώτη συνεδρίαση της Διαρκούς Επιτροπής Παραγωγής και Εμπορίου, σχετικά με την ενσωμάτωση της Οδηγίας (ΕΕ) 2019/633 του Ευρωπαϊκού Κοινοβουλίου και του Συμβουλίου της 17ης Απριλίου 2019, σχετικά με τις αθέμιτες εμπορικές πρακτικές στις σχέσεις μεταξύ επιχειρήσεων στην «αλυσίδα» εφοδιασμού γεωργικών προϊόντων και τροφίμων και λοιπές διατάξεις.

Θα επανέλθουμε αύριο στη 13.30΄με την ακρόαση των φορέων.

Καλό απόγευμα, καλή συνέχεια σε όλους.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Δούνια Παναγιώτα (Νόνη), Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Πούλου Παναγιού (Γιώτα), Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Κομνηνάκα Μαρία, Μανωλάκου Διαμάντω, Συντυχάκης Εμμανουήλ, Αβδελάς Απόστολος, Βιλιάρδος Βασίλειος και Λογιάδης Γεώργιος.

Τέλος και περί ώρα 16.45΄λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ ΤΗΣ ΕΠΙΤΡΟΠΗΣ**

**ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**